
KATA PENGANTAR 


Bahagialah kita, bangsa Indonesia, bahwa hampir di setiap daerah di 
seluruh tanah air hingga kini masih tersimpan karya-karya sastra lama, 
yang pada hakikatnya adalah cagar budaya nasional kita. Kesemuanya 
itu merupakan tuangan pengalaman jiwa bangsa yang dapat dijadikan 
sumber penelitian bagi pembinaan dan pengembangan kebudayaan dan 
ilmu di segala bidang. 

Karya sastra lama akan dapat memberikan khazanah ilmu penge- 
tahuan yang beraneka macam ragamnya. Penggalian karya sastra lama 
yang tersebar di daerah-daerah ini, akan menghasilkan ciri-ciri khas 
kebudayaan daerah, yang meliputi pula pandangan hidup serta landasan 
falsafah yang mulia dan tinggi nilainya. Modal semacam itu, yang ter- 
simpan dalam karya-karya sastra daerah, akhirnya akan dapat juga 
menunjang kekayaan sastra Indonesia pada umumnya. 

Pemeliharaan, pembinaan, dan penggalian sastra daerah jelas akan 
besar sekali bantuannya dalam usaha kita untuk membina kebudayaan 
nasional pada umumnya, dan pengarahan pendidikan pada khususnya. 

Saling pengertian antardaerah, yang sangat besar artinya bagi 
pemeliharaan kerukunan hidup antarsuku dan agama, akan dapat ter- 
cipta pula, bila sastra-sastra daerah yang termuat dalam karya-karya 
sastra lama itu, diterjemahkan atau diungkapkan dalam bahasa In- 
donesia, Dalam taraf pembangunan bangsa dewasa ini manusia-manusia 
Indonesia sungguh memerlukan sekali warisan rohaniah yang terkan- 
dung dalam sastra-sastra daerah itu. Kita yakin bahwa segala sesuatunya 
yang dapat tergali dari dalamnya tidak hanya akan berguna bagi daerah 
yang bersangkutan saja, melainkan juga akan dapat bermanfaat bagi 
seluruh bangsa Indonesia, bahkan lebih dari itu, ia akan dapat menjelma 
menjadi sumbangan yang khas sifatnya bagi pengembangan sastra 
dunia. 

Sejalan dan seirama dengan pertimbangan tersebut di atas, kami sa- 
Jikan pada kesempatan ini suatu karya sastra daerah Aceh, dengan 
harapan semoga dapat menjadi pengisi dan pelengkap dalam usaha men- 
ciptakan minat baca dan apresiasi masyarakat kita terhadap karya 
sastra, yang masih dirasa sangat terbatas. 

PENGANTAR 


Hikayat yang menceritakan raja Khandak melawan Nabi 
Muhammad dan Ali bin Abi Thalib, semata-mata hasil imajinasi 
pengarang dan tidak berdasarkan fakta sejarah. Sepanjang pe- 
ngetahuan kami dalam sejarah bangsa Arab tidak terdapat raja 
yang bernama Khandak, kecuali perang antara pasukan Islam 
yang menahan serangan kaum Quraisy di Medinah yang terkenal 
dengan nama "Perang Khandak". Demikian pula tidak ada raja 
yang bernama Bada (Badar), kecuali "Perang Badar” yang ter- 
kenal dalam sejarah Islam, Namun sebagai sebuah karya sastra 
yang disusun dengan bahasa yang baik, hikayat ini dapat dijadi- 
kan sebagai milik kebudayaan daerah yang berharga. 

Pada akhir cerita dengan cara merendahkan diri penulis 
mengatakan bahwa ia malu menyebutkan namanya, Demikian 
pula ia tidak menyebutkan tahun penulisannya, selain hari dan 
jamnya. Hal semacam ini sering kita jumpai dalam hikayat Aceh. 
la hanya menyebutkan nama kampungnya yaitu Leubok Tuwi, 
berdekatan dengan kampung Jungka Gajah. Dikatakannya pula 
bahwa dalam menulis hikayat ini, ia telah merobahnya sedikit 
dari naskah aslinya. Demikianlah halnya dengan kebanyakan 
hikayat Aceh. 

Naskah tulisan tangan huruf Arab ini, kami peroleh dari 
Pusat Dokumentasi dan Informasi Aceh bulan September tahun 
1981. Ukurannya 20 x 14 cm, tebal 79 halaman dan tiap halaman 
terdiri dari rata-rata dua puluh satu baris. 

Seperti halnya dengan beberapa hikayat lain yang sudah kami 
sunting atau alih aksarakan ke dalam huruf Latin, hikayat ini pun 
telah kami pengga-penggal menjadi enam anak judul. 

RINGKASAN CERITA 
Hikayat Raja Bada 


Pada suatu hari Raja Khandak bermufakat dengan para 
panglimanya untuk menyerang Nabi Muhammad dan Saidina Ali. 
Malaikat Jibril datang dan memberitahukan rencana Raja Khandak 
itu kepada Nabi Muhammad. Saidina Ali meminta izin kepada 
Nabi Muhammad untuk menyerang lebih dahulu sebelum Raja 
Khandak mendahuluinya. 

Mengetahui Ali dengan pasukannya telah datang, Raja 
Khandak menyusun barisan dan mempersiapkan pasukannya. 
Rencana mereka untuk menyerang Mekkah dan Medinah gagal 
karena Ali dan pasukannya telah mendahuluinya. 

Tujuh orang pahlawan perang dari negeri Habsyi diperintah- 
kan oleh Raja Khandak untuk menyerang pasukan Ali. Nabi 
Muhammad sendiri bersama para sahabatnya mengatur siasat 
perang dalam kemah. Pertempuran seru terjadi. Ali dengan pedang 
Zulfakarnya mengamuk dan tak terhitung korban yang jatuh 
di pihak lawan. Mereka mundur dan melaporkan kepada Raja 
Khandak. 

Raja Bada, yaitu putra Raja Khandak yang gagah berani 
memanggil tiga orang pahlawannya yang terkenal untuk melawan 
Ali. Dalam suatu adu senjata, seorang di antara mereka bernama 
Uzmah tewas di tangan Ali. 

Raja Khandak memeriritahkan sepasukan balatantra di bawah 
pimpinan Masyil dan Oabit untuk menyerang Mekkah dan Me- 
dinah. Dalam pikirannya apabila Mekkah dan Medinah dapat 
ditaklukkan, Ali dan Nabi Muhammad dengan mudah dapat di- 
tundukkan. Tetapi berkat keramat Mekkah dan Medinah sebelum 
mereka sampai di kedua kota suci itu semua pasukan Masyil dan 
Oabit mendapat bencana. Mata dan telinga mereka menjadi buta 
dan tuli. Ketika mereka mundur mata dan telinga mereka kembali 
seperti semula. Mereka menghadap Nabi Muhammad dan me- 
nyatakan masuk agama Islam. Hanya tujuh orang yang kembali 
kepada Raja Khandak. 

Oleh karena banyak pasukannya yang telah memihak kepada 

Nabi Muhammad atau terbunuh, Raja Khandak bersama anaknya 
Raja Bada mengerahkan lagi rakyatnya untuk menyerang Ali dan 
Nabi Muhammad. Perang berkecamuk lagi. Masyil dan Qabit 
berhadapan dengan tujuh orang pahlawan Raja Khandak. Mereka 
tidak berhasil mengalahkan Masyil dan Qabit. Dalam suatu ke- 
sempatan adu senjata, pedang Zulfakar Ali dapat menewaskan 
ketujuh pahlawan itu. Raja Khandak sangat murka melihat pasu- 
kannya tidak pernah menang dalam melawan Ali. 

Raja Bada belum putus asa. Ia mengerahkan rakyatnya 
termasuk berbagai jenis binatang untuk memperkuat pasukannya. 
la sendiri yang memimpin balatentaranya yang besar itu. Saat 
penyerangan pun sudah ditentukan sesuai dengan petunjuk seorang 
ahli nujum. 

Dengan mengendarai seekor harimau dan dibantu oleh se- 
jumlah hewan lainnya Raja Bada bertemu dengan Ali yang sedang 
mengendarai kudanya. Nabi Muhammad dengan beberapa orang 
pengawalnya juga terjun ke medan perang. Ali dapat menghancur- 
kan semua pihak penyerang dan Nabi Muhammad sendiri mem- 
buat musuh tidak berdaya ketika “ahlul sama” membinasakan 
balatentara Raja Khandak. Sisa-sisa pasukannya memeluk agama 
Islam dan hewan-hewan datang bersembah sujud mohon ampun 
dari Nabi Muhammad. 

Raja Bada dan ayahnya sangat murka. Dengan mendatangkan 
bala bantuan yang lain mereka menyerbu lagi. Seorang menteri 
bernama Humak ditewaskan oleh Masyil. Raja Khandak bersama 
pasukannya sempat mengepung Nabi Muhammad. Tetapi berkat 
bantuan Tuhan Raja Khandak mendapat mala petaka. Pasukannya 
berperang sesama sendiri. Ia sendiri banyak membunuh anak 
buahnya. Raja Bada dengan harimaunya berhadapan dengan Ali. 
Ali mencoba membujuk raja muda ini supaya insaf. Tetapi ia 
tetap hendak menyerang Ali. Pertarungan sengit satu lawan satu 
terjadi. Akhirnya Raja Bada menemui ajalnya. 

Raja Khandak yang tidak tahan lagi menghadapi mukjizat 
Nabi Muhammad mengundurkan diri dan lari ke istananya. Karena 
lelah ia tertidur nyenyak dan tidak mengetahui bahwa anaknya 
sudah mati. Pasukan Ali mengikutinya dari belakang. Ketika 

terbangun dari tidurnya ia melihat pasukan Nabi Muhammad 
sudah mengepung pertahanannya. Ali sendiri menemui Raja 
Khandak dan berusaha menasihatinya supaya menyerah. Karena 
la tetap melawan maka dalam suatu pertarungan singkat Ali 
dapat menewaskannya. 

Sesudah Raja Khandak mati semua rakyatnya memeluk 
agama Islam, Masyil dan Oabit masing-masing diangkat oleh Nabi 
Muhammad sebagai raja dan perdana menteri negeri Khandak. 

HIKAYAT 
RAJA BADA 


Bismillahirrahmanirrahim 
MUKADDIMAH 


Bismillahi phon mulaan 

Nama Tuhan zat nyang suci 

Beu Tuhan bri beu kong iman 
Beureukat junjongan Muhammad Nabi 


Lagi baka lom ngon kadim 
Nyang halim sayang barangri 
Lom ngon rahman neubri kayem 
Nyang rahim dudoe neubagi 


Peue talakee Tuhan peutroh 
Meuseuki cicem na redeuki 
Dan rupa neuboh meulaen 
Maseng-maseng nan neurasi 


Lom sigo treuk dali mungken 
Dilee gasien dudoe gani 

Lom ngon rupa lagi canden 
Dudoe laen dum teurjali 


Meunan kheundak Poku Tuhan 
Teutap haba nyan 'oh noe lanti 
Bak siuroe teukeudi Tuhan 
Ulon tuan jak peureugi 


Hana meuho taloe jalan 
Meuteumeung sinan sidroe akhi 
Nama geuhei Teungku Hasan 
Meurumpok sinan bak warong kupi 


Geubri keu lon ie sicawan 
Teuma 'oh Iheueh nyang peugah cakri 
Meuteuoh le bhah sulotan 
Peurjalanan nyang ka lawi 

Teuma meuteuoh bhah Raja Bada 
Got han tara hikayat ini 

Teuma geujok ngon keureutah 
Geuyue seuleuah ubak kami 


Teuma ulon tuleh pantah 
Alhamdulillah le lon puji 
Kareuna di lonpi harok leupah 
Seubab cidah lon deungo bunyi 


Kareuna harok jeuet lon surat 
Kareuna ladat lon jep kupi 
Meuna umu lon seulamat 

Bah lon surat baranggakri 


Insya Allah wahe sahbat 
Tuhan halarat peutroh janji 
Uloteu nyoe han teudapat 
Makna kitab han lon tukri. 


Eleumee kureueng akai singkat 
Bak adat meunan he nyak ti 
Bube mufom dalam Taurat 
Meuhan dapat balek lagi 


Insya Allah tulong halarat 
Ulon surat haba ini 

Bitpi hadih Rasulullah 
Tapeugah han jeuet teutapi 


Pueh lon pike hana ek jlah 
Seubab harah le teubuni 

Hana keunong ban nyang surah 
Lafai salah hana meuri 


Nyankeu seubab jeuet keu gundah 
Hana keumah le meutakwi 

Lafai ladom basa Arab 

Meusapat ngon basa Jawi 

Basa Aceh na mupat-pat 
Nyang le that basa Arabi 
Keupeue guna le hikayat 
Meutan mangat soe peudoli 


Beu Tuhan bri jeuet lon ubah 
Bu meutuah jaroe gaki 

'Oh noe abeh nyan khuteubah 
Jinoe lon kisah hadih Nabi 


Soe nyang ikot Rasulullah 
Tuhan balah pangkat tinggi 
Haba lon nyoe kon beurakah 
Dalam naseukah Kitab Mahalli 


Sinan meuteumeung masaalah 
Dalam naseukah kitab beugini 
Laen nibak nyan han peue peugah 
Fireuman Allah hana khali 


Nibak laen dum peurintah 
Nyang meugah tajak u haji 
Seubab mukjizat Rasulullah 
Le faidah Tuhan neubri 


Soe nyang pateh le manfa'at 
Soe nyang pubuet fahla neubri 
Tuhan neubri ase rahmat 
Donya akhirat bandua si 


Nibak donya manyang pangkat 
Tuhan halarat bri redeuki 

Soe nyang ikot Rasulullah 
Syeuruga balah Tuhan neubri 


Meutapateh meuteumee nekmat 
Soe nyang sisat jeuet keu “asi 
Haba lon nyoe dalam kitab 
Fireuman halarat Tuhanku Rabbi 

Soe nyang pateh ban amanat 
Uroe akhirat Iheueh bak titi 
Meunan meuteumee lam riwayat 
Muwafakat ngon hadih Nabi 


Suroh Tuhan bak syari'at 

Nabi Muhammad bek tabeunci 
Teumpat keurajeuen di nanggroe Arab 
Sajan sahbat dum ansari 


Seugala binatang dum lat-batat 
Nabi Muhammad dum jipuji 
Teuma jinoe wahe sahbat 

Kafe laknat nyang meuungki 


Abeh neuprang kafe laknat 
Buet sahbat Saidina Ali 

Ho nyang neuprang abeh ranap 
Ho neupeunap abeh sunyi 


Bak siuroe prang raya that 

Sidroe mawot apa Nabi 

Tuanteu Hamzah yoh nyan mawot 
Lam prang Uhud jeuem teukeudi 


'Oh Iheueh mate Saidina Hamzah 
Maken juah kafe 'asi 
Teungoh-teungoh mita ilah 
Rasulullah jimeung taki 


Teuduek haba Rasulullah 
Jinoe lon kisah laen lagi 
Ajaeb subhanallah 

Nyoe lon kisah kafe hareubi 


ak ak ak 

IL. RAJA KHANDAK KEUMEUNG LAWAN NABI 


Raja Khandak deungo lon kisah 
Keurajeuen luah hana sakri 
Rakyatji le that barollah 
Aneukji saboh beu taturi 


Raja Bada nan geupeugah 
Rupa indah hana sakri 

Bak puprangan beuhe leupah 
Deungon pantah hana sakri 


Mat peurise reugam peudeueng 
Kafe bajeueng that beurani 

Bak puprangan han tom jiplueng 
Ban rimueng bueh hana sakri 


Rakyatji le tamse naleueng 
Tamse beudeueng dalam tuwi 
Troh nanggroe jen jikeurajeuen 
Abeh reuen-mareuen baranggari 


Abeh jitupeue basa binatang 
Kon bubarang that juhari 
Binatang gle nyang teureubang 
Dalam tangan raja 'asi 


Meugahji that hana padan 
Ngon pahlawan dum Habeusyi 
Hebat hebat dum analan 
Badan hitam bieh Habeusyi 


Nyankeu ureueng nyang jak sajan 
Me pakaian kafe hareubi 
Tadeungo adoe lon peugah nan 
Bak bilangan dum barangri 


Peurtama Jirah keudua Rakah 
Keulhee Adimah geurasi nama 
Keupeuet Mukabah limong Safakah 
Keunam Kadimah teuma lagi 


Teuma sidroe treuk nan Radakah 
Tujoh sudah wahe akhi 

Teuduek siat nyang pahlawan 
Muwoe karangan kafe 'asi 


Raja Khandak jimupadan 

Bri utosan jeuep-jeuep neugri 
Raja Khandak nyan sulotan 
Seutot pahlawan dum barangri 


Abeh teuka dum u dalam 

Bak sulotan kafe hareubi 
Ampon tuanku syahi alam 
Peue habaran nyang meuseuke 


Raja Khandak seuot nyoeban 
Na peue padan he boh ate 
Nyang kuseutot dum mupakat 
Musyawarat bek teukeuse 


Hana sapeue laen hajat 

Buet Muhammad ulon syawe 
Adat tatem wahe sahbat 

Bek le lambat tamupake 


Ulonteu nyoe kupeuingat 
Meularat bandumteu sare 
Gata udep beu na syarat 
Nyang mawot akan teutapi 


Meuna mantong nyan Muhammad 
Ngon sahbat Saidina Ali 
Baranggadum tamupakat 

Nyang meukeusud han ek ase 

Di jih sidroe badan bulat 
Geutanyoe le that dum seukali 
Meusigeutu han ek hajat 
Sigohlom punah eleumee sihe 


Han jeuet meunan lon peuteupat 


Abeh kiamat geutanyoe mate 
Nyang got jinoe ngon mupakat 
Tamusyawarat dumteu sare 


Raja Khandak meunan kalam 
Bak uroe nyan dumji sare 
Jiseuot le jikheun nyoeban 
Dum pahlawan raja kafe 


Ampon tuanku bek tagundah 
Buet ube drah peue tapike 

'oh meuteumee han kukeubah 
Beuthat meugah baranggabe 


Hebat hebat dum analan 
Meunan jikheun jimeucakri 
saidina Ali ulonteu plah 
Rasulullah kupoh mate 


Bek meuureueng nyan ube drah 
Beuthat gajah ek kurante 
Baranggakri kuseuleuah 

That meugah jih ube campli 


Meunyo hana ban kupeugah 
Dalam babah gata ruge 

Beukit meunan dum pahlawan 
Jak beurjalan bek lale le 


Meunyo sabet keurugian 
Meuhad meunan roh di akhe 
Kacok alat pileh rakan 

Me angkatan tumbak beude 

'oh Iheueh ase sileungkapan 
Jibeurjalan laju sare 

Raja Khandak nyang sulotan 
Ngon pahlawan jimeujanji 


Teuduek siat nyang haba nyan 
Muwoe karangan ubak Nabi 

Tuanteu Ali sahbat junjongan 
Nyang pahlawan that barangri, 


Lagi rancak ngon bijakan 
Hana padan that juhari 
Hana sidroe laen nibak nyan 
Meulaenkan Saidina Ali 


Ate beuhe muka juah 
Ngon pantah hareuga piti 
Hana sapat nyang na salah 
Bandua blah jaroe gaki 


Nyankeu sahbat Rasulullah 
Nyang meugah nibak prang sabi 
Ban neudeungo haba meunan 
Beungeh han ban Saidina Ali 


Tuanteu Ali musyawarat 

Ngon Muhammad duek beureunti 
Laen bak nyan dumna sahbat 
Meusapat kawom ansari 


Ya Nabiyullah kafe laknat 
Ri ka troh had jan jiili 

Pakri jalan jinoe sahbat 

Ya Muhammad tapeugah kri 
Meukon jinoe muwafakat 
Meuka lambat jeuet keu rugi 


Teuma seuot Nabi Muhammad 
Ban nyang kheundak Tuhanku Rabbi 

Ulonteu nyoe han teudapat 
Ngon kuatpi tan seukali 
Tuanteu Ali tanyong leugat 
Nabi Muhammad bri mufeuti 


Teungoh-teungoh geumupadan 
Tren fireuman bak Jebrai 
Malaikat suroh Tuhan 

Bri habaran ubak Nabi 


Meuteumee le meuhadapan 
Saleuem haluan bandua si 

'oh Iheueh saleuem mumat jaroe 
Nabi geutanyoe deungon Jebrai 


Nyang troh langkah ulon keunoe 
Tuhan kamoe yue bak Nabi 
Neuyue peugah kafe pindoe 
Bak uroe nyoe jiprang Nabi 


Beukit jitamong nanggroe Makah 
Ka bah Allah ek jiungki 

Meunan fireuman nibak Po tallah 
Neuyue peugah ubak Nabi 


Takrah rakyat dum taseutot 
Keudeh u rot preh talanti 
Bek tabri troh keunoe jijak 
Meunan nyang got he ya sai di 


La takhaf wa la tahzan 
Fireuman Tuhan bek tagli-gli 
Bek tatakot he junjongan 
Kafe jahnam nyang meuungki 


Meunan suroh nibak Tuhan 
Neuyue iman ubak Nabi 
Abeh haba ngon Muhammad 
Malaikat neukeumbali 

Nabi peugah dum bak sahbat 
Fireuman halarat Tuhanku Rabbi 
Lam meuseujid duek meusapat 
sajan sahbat dum ansari 


Ban geudeungo ate mangat 
Muwafakat ban kheun Nabi 
Nibak laen bandum sahbat 
Nyang kuat Saidina Ali 


Ate beuhe lagi jeungkat 
Hana dapat that beurani 
Ban neudeungo meunan pakat 
Neulumpat le hana sakri 


Neulakee idin bak Muhammad 
Sajan sahbat dum ansari 

Hana sidroe nyang han pakat 
Teuduek seungap teukap bibi 


Neumaritle leugat-leugat 
Hana siat nyang na sunyi 
Meuka idin bak halarat 
Han kutakot kafe 'asi 


Kulakee tulong nibak Allah 
Ngon afuwah do'a Nabi 

Beu jeuoh nyang jalan sosah 
Nyang mudah Tuhan karonya 


Kafe paleh han kukeubah 
Jinoe kupoh bansineuna 
Neubet jaroe bandua blah 
Deungon seumbah sajan neuba 


Di nap Nabi Rasulullah 
Wallah billah le neukata 
Meunyo dudoe teuma ubah 
Beu sret nikah lon meelana 

Siti Fatmah aneuk Nabi 

Han kuwoe le barangjan masa 
Meugoh talo raja kale 

Bak esteuri han kugisa 


Raja khandak kupoh mate 
Nyang meuungki keu Rabbana 
Meunan neukheun tuanteu Ali 
Ubak Nabi Rasul kita 


Neucom jaroe deungon gaki 
Neubeudoh le ek cong guda 
Troh ateueh rueng neuhei sare 
Neudeumpek le ngon meutaga 


Guda saboh droeneu sidroe 
Di jaroe peudeueng zulfaka 
Sibuleuen jak jeuoh nanggroe 
Kafe pindoe neujak mita 


'oh troh keudeh rab ka sampoe 
Deumpek tuloe ngon meutaga 
Raja Khandak tanyong meunoe 
Peue meubunyoe dalam rimba 


Han tom kudeungo meunan macam 
Siulahan su geureuda 

Saleh cit su lumo hitam 

Nyang gulam bumoe donya 


Siulahan sang kiamat 
Kudeungo that raya taga 
Teuma seuot teungku meuntroe 
Kon kiamat po meukuta 


Tuanteu Ali nyang that kuat 
Laen rakyat teungoh teuka 
Beukit meunan jak tadapat 
Cuba lihat dumna tantra 

Jibeudoh le jijak leugat 
Deungon alat sajan jiba 
Leubeh kureueng dalam hisab 
Lam riwayat dua laksa 


Tuanteu Ali han jitupat 
Kafe laknat jak mumita 
Teuduek 'oh nan dulee siat 
Muwoe riwayat Nabi kita 


Rasulullah neubeurangkat 
Suroh halarat Tuhan Esa 

Laen bak nyan teuma rakyat 
Silaksa peuet ribee rakyat neuba 


Kheundak Tuhan kudrat iradat 
Rab ka troh had jeuet prang kuta 
Geujak kalon tuanteu Ali 

Sahbat sare dum seureuta 


Ngon peurasanpi damoh that 
Ireng rakyat balatantra 

Jipalee gong ngon bunyoe that 
Galak rakyat meuseusuka 


Angka-angka ngon pupanji 
Payong ceuradi meugeugisa 
Laen bak nyan han soe tukri 
Ngon napiri dan nukara 


Padum lawet neupeureugi 

Sampoe Nabi nanggroe raja 
Ban neukalon ka troh Nabi 
Tuanteu Ali tren cong guda 


Neujak meuteumeung deungon Nabi 
Neupeureugi sigra-sigra 

'oh meuteumeung deungon Nabi 
Neupeurab le peumulia 

Teuma Ali neubet jaroe 
Neupeugah proe bak Saidina 
Ya Rasulullah idin kamoe 

Bak siseun nyoe bah lon ngaza 


Nabi peugah ubak sahbat 
Pioh siat dumteu rata 


Pakon meugriet that teudap-dap 


Bahle beu rab keunoe teuka 


Boh pupanji deungon kimah 
Bah tapioh siklep mata 
Haba Nabi uion pioh 

Jinoe lon boh Raja Bada 


Ban jideungo Nabi ka troh 
Pahlawan tujoh jijak mita 
Jijak laju leugat-leugat 

Troh bak teumpat Nabi kita 


Jieu pupanji Nabi Muhammad 
Teusurat kalimah dua 

Teuma jitanyong ubak Nabi 
Peue pupanji soepo atra 


Ngon angkatan dum ka ase 
Rame-rame kueu teuka 

Nyang got tawoe jak keumbali 
Meuhan mate kupoh fana 


Teuma seuot Saidina Ali 

Ngon Nabi bek kameuseunda 
Nyang got beudoh bek le cakri 
Kutadi han jeuet kagisa 


Ban jideungo tuto seungkoe 
Beudoh jiwoe ubak raja 

'oh troh keudeh jibet jaroe 
Ampon kamoe po meukuta 

Seumbah tuanku di bawah gaki 
Saidina Ali sabet teuka 

Rakyat le that hana sakri 
Nyang beurani lapan laksa 


Bek le neujak u Madinah 
U Makah bek le tangaza 
Pahlawan tujoh meunan peugah 
Jipeuseumbah ubak raja 


Raja Khandak tanyong leugat 
Adat tahisab padum laksa 
Ampon tuanku han troh dapat 
Teutapi rakyat Ie lagoena 


Beukit meunan got takarat 
Yoh gohlom rab keunoe teuka 
Raja Khandak meunan kasad 
Tuhan halarat han neurela 


Jibeudoh le teuma leugat 
Lheueh mupakat deungon raja 
Jipeh tambo deungon geundrang 
Rakyat meukumang meugeugisa 


Na tujoh ploh uleebalang 

Nyang jak sajan Raja Bada 
Nyankeu ureueng nyang pahlawan 
Rakyat sajan troh meulaksa 


Jibeudoh le teuma tajam 

Ban boh sungkam pantah sigra 
Meuteumeung le meuhadapan 
Deungon tuan Ali Murtala 


Ateueh guda neumeukandran 
Di tangan peudeueng zulfaka 
Ban neukalon kafe laknat 
Neulumpat le dalam tantra 

Di kafepi jiek leugat 
Jikarat ban siseun lingka 
Jitak jitop hana padan 
kafe jahnam that guranta 


Deungon tulong Polu Tuhan 
Jisingahan bak angeeta 
Zulfaka peudeueng analan 
Di tangan neupuba-puba 


Ban neukalon hana ruweueng 
Neuklik yoh nyan deungon raya 
Langet bumoe tamse karam 
Buket kareueng sang meuleua 


Ban jideungo kafe bajeueng 
Rasa tuleueng sret u lua 
Bitpi meunan hana jiplueng 
Jihudom ban siseun lingka 


Ban neukalon le that jiek 
Neutarek cokma nyang raya 
Ka neupoh le ateueh ulee 

Su meukeutee meuk teupanca 


Ladom muka ka beukah lhee 
Ladom ulee ka jeuet dua 
Ladom badan ladom singkee 
Na Ihee ribee rakyat fana 


Ban jikalon han got lagee 
Kafe asee dum jiguda 
Saidina Ali tinggai sidroe 
Dudoe neuwoe bak Saidina 


Teuma neucom gaki ngon jaroe 
Teuma dudoe meusuara 

Tuhan tulong dum geutanyoe 
Ka seuleusoe saboh bahya 

Teuduek siat nyang haba nyoe 
Kisah muwoe ubak raja 
Amma bakdu teuma dudoe 
kafe pindoe lon calitra 


Pahlawan tujoh ka troh jiwoe 
Jipeutoe bak raja raya 

'oh meuteumee jibet jaroe 
Ampon kamoe po meukuta 


Le that rakyat tuanku mate 
Saidina Ali nyang pufana 
Pahlawan that hana sakri 
Ngon beurani hana tara 


Cokma ngon peudeueng jipeunari 
Bagoe suwe dalam tantra 
Baranggasoe gadoh pike 

Meunyo ngon Ali po meukuta 


Bak jimeucang hana sabe 
Beuhe dte silagoena 

Ban jideungo meuhei sare 
Jilumpat le dalam tantra 


Meunankeu phon jeuet teukeudi 
Jeuet keu mate kamoe dumna 
Ban jideungo le that mate 

Raja kafe beungeh raya 


Jikap bibi hana Iheueh le 
Puta mise hana reuda 

Raja Khandak duek di bale 
Sabda jibri jeuep peutua 


Jeuep-jeuep nanggroe jibri surat 
Ube neumat Raja Bada 

Uroe malam rakyat ili 

Sipai deungon lasyeuka 

Ladom taeu me meuriam 
Ladom gulam beude lila 
Rakyat teuka uroe malam 
Jitren curam ubak raja 


Abeh teuka jeuep-jeuep nanggroe 
Kafe pindoe le that tantra 
Nyankeu dum buet ka lon peugah 
Ban nyang leumah bak calitra 


Meunan kata saheb kisah 
Teutapi Allah that sibeuna 
Teuduek 'oh noe dilee siblah 
Nyoe lon kisah nyang keudua 


Buet hikayat meuriwang ato 
Amma bakdu lon peuriwang 
Sinoepi ka geumupike 
Sahbat Nabi seukalian 


Dalam kimah dong beureunti 
Deungon Nabi sinan sajan 
Nyang pahlawan Saidina Ali 
Laen lagi dumna ikhwan 


Muwafakat buet prang kafe 
Hajat ate jak syahidan 
Ureueng mukmin sabe pike 
Bek teukeuse deungon Tuhan 


'oh Iheueh pakat dum ka ase 
Geubeudoh le sahbat junjongan 
Sira geujak geuhei sare 

Troh bak kafe jideungoran 


Supih raya hana sabe 

sang reuloh gle gunong manyang 
Ban jideungo uleh kafe 
Jibeudoh le ban boh sungkam 

Na tujoh droe nyang beurani 
Bajee rante dum di badan 
Bak takalon sang-sang dali 
Rot Nabi meunyum tiwasan 


Meunan teuseubot dalam rawi 
Tuhanku Rabbi nyang na tuban 
Rotdeh rotnoe bandua si 

Hana sakri that analan 


Surak deumpek geuhei sare 
Saidina Ali phon mulaan 

Neutamong lam tantra kafe 
Meuteumee le meuhadapan 


Ban jikalon tuanteu Ali 
Di kafepi le amilan 

Kafe paleh le that cakri 
Saidina Ali jimeung tawan 


Tulong Tuhan Poku Rabbi 
Neudeumpek le neutak yoh nyan 
Na sireutoh sigo mate 

Teutiek bangke dum meutimphan 


Le that mate rakyat kafe 
Darah ile sang ie kubang 
kafe paleh jiek sabe 
Dumnan mate ka teureuban 


Han peudoli nyan ka mate 
Saidina Ali jimeung lawan 
Leupah beungeh hana sakri 
Meusoseue le dalam kawan 


Kheundak Tuhan Rabbon Kade 
Rakyat kafe le that simpan 
Mate siribee hana lon eli 

Laen lagi teuka keunan 

Surak deumpek jihei sare 
Abeh mate dum pahlawan 
Pahlawan tujoh nyang beurani 
Jikap bibi jiek meusyam 


Ngon beuhepi hana sakri 
Ban keudidi gidong ek pam 
Ban meuteumee Saidina Ali 
Ka jitadi laju meukram 


Hana keunong Tuhan neubri 
Ateueh bumi keudeh meukeutam 
Jikalee kon roh neukilah 

Abeh bicah tuboh badan 


Kafe paleh ate saket 

Jipoh bit-bit hana padan 

'oh neukalon yoh nyan marah 
Neugrop pantah dalam kawan 


Zukfaka peudeueng meutuah 
Ujong mirah ban meulisan 

kale mate that barollah 

Han ek peugah kheundak Tuhan 


Abeh jiplueng dum jiguda 
Dalam rimba dum sibarang 
Tuanteu Ali that guransang 
Mantong sinan dalam padang 


Teuduek siat nyang haba nyan 

Muwoe karangan Nabi kita 

Neudeungo puprangan that meutunang 
Neujak kalon neupeunyata 


Ban meuteumee deungon Ali 
Neupeurab le neucom neuwa 
Teuma neukheun Rasulullah 
Bu meutuah he aneukda 

Kulakee tulong ubak Allah 
Beuek leupah nibak bahya 
Tuanteu Ali teuma peugah 
Peudong kimah dum beurata 


Meusidroe bek bicah kawan 
Geutanyoe sang na keurija 
Saidina Ali meunan titah 
Rasulullah kabui sigra 


Teutap Nabi dalam kimah 
Muwoe kisah keu Raja Bada 
Amma bakdu nyoe nyang indah 
Saboh cidah nibak nyang ka 


ook 

II. SAIDINA ALI TAMUEK LAM PRANG 


Raja Bada yoh nyan marah 
Jideungo gah Nabi teuka 

Buet puprangan dum jipeugah 
Ngon ayah sajan seureuta 


Uroe malam ate sosah 

Jieh salah han meurasa 

Jiyue jak tueng teuma pantah 
Pahlawan meugah Ihee nyang raya 


"Oh troh keunan jiisyarah 
Jipeugah haba rahsia 

Raja Bada raya ilah 

Buet ngon mudah jibicara 


Muka mameh narit indah 
Teubiet lam babah narit keulua 
Pakri laku aduen meutuah 

Lon ka teuhah tan le ija 


Adat tatem taseuleuah 

Meuhan bahle bah lon keurija 
Pahlawan déungo meunan titah 
Isyarah jitupeue makna 


Ampon tuanku bak neugundah 
Ali nyang meugah lon pufana 
'Oh meuteumee han kukeubah 
Kuramah beu jeuet keu sira 


Meunyo hana ban lon peugah 
Lon taubah balek nama 
Meunan narit pahlawan Adimah 
Ngon Asrakah nyang keudua 

Nyang sidroe treuk Marakiah 

Abeh sudah ka bantiga 

Jih nyan banlhee pahlawan meugah 
Bak kafilah saboh tantra 


Ngon beurani lagi gagah 
Deungon juah hana ngon sa 
Tuanteu Ali jilakee plah 
Jimeusumpah bak beurahla 


Beudoh sinan jiplueng pantah 
Deungon bagah tulong tantra 
'oh troh keudeh jihei sare 
Tuanteu Ali jijak mita 


Rakyat le that hana sakri 
Teungoh ili hana reuda 
Cukop alat nibak jaroe 
Peudeueng camcoe raya raya 


Peurintah Allah Rabbon Kade 
Tuanteu Ali deungo suara 
Nyanpi hana ngon peusabe 
Bagoe mise ngon tapeusa 


Ban neudeungo jihei sare 
Neudeumpek le bagoe raya 
Pasang guda laju rijang 
Dalam padang le neuhala 


'Oh troh Ali dalam padang 
Jihee dum ban siseun lingka 
Na lhee ribee sigo mate 
Rakyat kafe abeh fana 


Bitpi dumnan ka hana le 
Saidina Ali neuthee hana 
Kata saheb eumpunya rawi 
Teuma Nabi lom meusabda 

Neukheun ubak Saidina Ali 
He boh ate jak tangaza 

Bek tatakot kafe hareubi 
Tuhanku Rabbi tulong gata 


Deungon rakyat bandum sajan 
Jak syahidan he syeedara 
Saidina Ali seuot nyoeban 
Junjongan bek dilee gata 


Meunan umu Tuhan neubri 
Kafe Yahudi lon pufana 
Meugoh mate nyawong simpan 
Dalam kawan jih kumita 


Adat manyang kupeugandoe 
Jitren keunoe kutheun cintra 
Beukit jigrop dalam apui 
Kulangue u dalam nyala 


Adat jilop dalam bumoe 
Ulonteu nyoe tran u lua 
Deungon tulong Tuhan sidroe 
Kafe pindoe kujak mita 


Jak bak Nabi neucom jaroe 
Teuma dudoe ek cong guda 
Guda utoh that seureuloe 

Jitupeue barangpeue makna 


Neulhat di rueng cokma beusoe 
Jiplueng tanggoe dalam tantra 
Ban meuhadap kafe pindoe 
Neugrop bagoe gajah meunta 


Tuanteu Ali pantah han soe 
Guda ragoe that mubasa 
Neugrop keudeh neugrop keunoe 
Di jaroe peudeueng zulfaka 


Ban neukalon jroh meupadoe 
Meuhudom ban siseun lingka 
Neupoh rotdeh jiek rotnoe 
Meuree-ree teungoh jiteuka 


Bajee direh keutupong beusoe 
Dum jipakoe di keupala 
Surak deumpek hana padoe 
Kiam bunyoe sare gubra 


Pahlawan meugah na banlhee droe 
Hana bagoe that guranta 

Jikap bibi ganceng gigoe 

Jih banlhee droe dalam tantra 


Cokma peudeueng mat di jaroe 
Jimeuhei toe Ali Murtala 

Wahe Ali tateubiet keunoe 
Nyoepat kamoe sabe padra 


Bak soe laen gata meugah 
Ngon kee kuplah beu jeuet dua 
Nyoe Adimah na katusoe 
Teubiet keunoe kueu rupa 


Ngon soe laen that keukrasan 
Ngon kee rakan hilang nyawa 
Tuanteu Ali yoh nyan marah 
Muka juah jiek bisa 


Neutanyong le pantah-pantah 
Cuba peugah soebu nama 
Beukit mate gata pahlawan 
Na tinggai nan dalam donya 


Jiseuot le pantah-pantah 

Lon Adimah nyang peurkasa 

Jeh sidroe treuk nan Sarsarah 
Pahlawan meugah kamoe dua 

Han jan abeh lheueh jipeugah 
Neutadi bagah deungon cokma 
Di kafepi hana ugah 

Jibalah ateueh Saidina 


'oh Iheueh jipoh khem meuhah-hah 
Jipeugah ka hilang nyawa 

Maken beungeh that amarah 

Ka ingat kah he ceulaka 


Teungoh teungoh khem meuhah-hah 
Neubet pantah cokma raya 

'oh ban neupoh ulee beukah 
Kheundak Allah ka troh masa 


Ka troh ajai nibak Tuhan 
Kafe jahnam asoe nuraka 
Ban jikalon ka le mate 
Seugala be laen teuka 


Teungoh jiek dum meurumpan 
Jime sajan dum meulila 

Surak deumpek hana padan 
Neudapan u dalam tantra 


Tuanteu Ali nyang pahlawan 
Siulahan geumpa donya 

Na siribee sigo mate 

Ka gli ate bandum tantra 


Raja Khandak yue peh geundrang 
Rakyat meuriwang uroe seunja 
Teuduek siat nyang haba nyan 
Muwoe karangan Raja Bada 


Amma bakdu nyoe nyang masen 
Leubeh ceuken nibak nyang ka 
Raja Khandak jimupakat 
Musyawarat ngon aneukda 


Raja Bada tuto jeungkat 
Jikheun teupat ubak bapa 
Beukit meunan ampon doli 
Masyil ngon Kabed tayue dua 


Tayue jak prang nanggroe Makah 
Ngon Madinah tayue ngaza 
Meukon meunan hana keumah 
Prang nyoe tiwah bak ri rupa 


Sidroe saho tayue beurangkat 
Neubri rakyat dua laksa 

Meunan teungku nyang mupakat 
Taprang teumpat nanggroe dua 


Meuka talo nanggroe Arab 
Nabi Muhammad tapufana 
Kafe paleh meunan pakat 
Beudoh Kabeh teuma bungka 


Umu sibuleuen jijak leugat 
Troh u teumpat nanggroe dua 
Tulong Tuhan limpah kudrat 
Ngon beureukat nanggroe dua 


Ladom kheun kon nanggroe Makah 
Ngon Madinah kon bandua 

Soe nyang kheun kon ka meutuah 
Soe nyang kheun sah ka buta mata 


Tuloe geulunyueng bandua blah 
Seubab jipeugah nanggroe dua 
Teuma jiduek jimupakat 

Pakri mangat nyang seujahtra 


Nanggroe Makah sang keuramat 
Meunan dapat kueu nyata 

Bek antara taprang teumpat 
Meutalihat buta mata 

Nibak meunan jeuet meularat 
Tamupakat got tagisa 

Ban jideungo meunan pakat 
Masyil ngon Kabed beungeh raya 


Teuma jikheun ubak rakyat 
Ngon nasihat jibri aja 

Pakri tawoe han geumarah 
Raja meugah yue keurija 


Meuhan talo taprang Makah 
Peue tapeugah ubak raja 
Ban jideungo meunan titah 
Jimeukeumah dumji rata 


Nakeu baro jicok langkah 
Bandua blah sigo buta 

Teuma jplueng meuhah-meuhah 
Allah Allah ka ceulaka 


Bunoe kukheun han tapateh 
Nyoe ka paleh buta mata 
Nabi Muhammad Tuhan gaseh 
Tapeujaeh uleh gata 


Lheueh meudawa meunoe meudeh 


Jibeudoh gleh dumji rata 
Hana jan troh jiwoe keudeh 
Bandum puleh buta mata 


Muwoe ulang lhee peuet lapeh 
Teuma meugureh dalam dada 
Jimupakat bandum abeh 

Jijak keudeh bak Saidina 


Masyil ngon Kabed mangat ate 
Jak bak Nabi meu'ah deesya 
Meunan jikheun dumji sare 
Bek tawoe le ubak raja 

Raja geutanyoe beukit mate 
Nanggroe reule haro-hara 

Aneuk peurumoh talakee pulang 
Dan sibarang ngon areuta 


Adat neugaseh deungon neusayang 
Jikalee han bek takira 

Raja geutanyoe han tom meunang 
Saleh malang raja ceulaka 


Meuna sibuleuen treuk tamuprang 
Abeh meuguncang buet Saidina 
Tuanteu Ali that guransang 
Peudeueng panyang hu ban sua 


Gaseh Allah tulong Tuhan 
Seubab junjongan Nabi mulia 
Meunan bandum jimeukalam 
Beudon yoh nyan jijak lanja 


Meurumpok le ngon junjongan 
Saleuem haluan mula-mula 
Tuto mameh ban meulisan 
Dong di hadapan Nabi kita 


Jitiek alat kreh ngon peudeueng 
Jimeuteumeung ngon meelana 
Seureuta deungon jilakee meu'ah 
Barang salah buet nyang ka ka 


Nabi kalon meuhah-meuhah 
Rasulullah neumeusabda 
Hoka Masyil deungon Kabed 
Meungucap syahdat dilee gata 


Ban sare lheueh Nabi peugah 
Meungucap pantah sigra-sigra 
Ka jiekrai deungon lidah 
Rasulullah neubri aja 

Asyhadu an la ilaha illallah 

Wahdahu la syarikalah 

Wa asyhadu anna Muhammadan 'abduhu wa rasuluh 
Kabed sunggoh bak agama 


Lheueh Islam Masyil ngon Kabed 
Teuma rakyat bansineuna 
Teutap sinan jeuet keu sahbat 
Nabi Muhammad lom meusabda 


Nabi tanyong ubak Kabed 

Peue na hajat tajak mita 

Ya Rasulullah suroh sulotan 
Geuyue jak prang nanggroe gata 


Masa meujak peungeuh bandrang 
'oh mupandang buta mata 

Beudoh sinan dum meuriwang 
Peungeuh bandrang miseue nyang ka 


Nam tujoh seun meuulang-ulang 
Teuma meuriwang keunoe bak gata 
Ban neudeungo meunan jikheun 
Sang teusinyom Nabi kita 


Masa Ion jak dilee siseun 
Nyoeho bandum ka bak gata 
Ya Rasulullah na tujoh droe 
Keudeh jiwoe ubak raja 


'oh nan teudoh dila haba nyoe 
Ureueng tujoh droe lon calitra 
Troh bak raja jibet jaroe 
Ampon kamoe po meukuta 


Masyil ngon Kabed hana le jiwoe 
Tuanku droe ubak gata 

Ka jitamong agama Islam 

Keu syahi alam paleng muka 

Ban raja deungo haba meunan 
Jimeukalam ngon aneukda 
Pakri laku aneuk badan 
Pahlawan han le jigisa 


Raja Bada seuot nyoeban 
'Bahle meunan siklep mata 
'Oh meuteumee tapoh mate 
Peue tapike ureueng dua 


Nyang got tuanku tameusyawe 
Tayue pangge dum peutua 
Tayue seutot dum beu abeh 
Kawom wareh ban seulingka 


Mangat meuri nyang han pateh 
Nak tatuleh dum seugala 
Teuma jinoe na sit ladom 
Nyang tem kawom meuseutia 


Meuka abeh dum gop hukom 
Pat tacok lom toh syeedara 
Di sinoe dum karong wali 
Bandua si gata sama 


Rot Muhammad meuka keunoe 
Beu takiloe bek na reuda 
Kareuna jih akai that jroh 

Tuto leumoh na dum saka 


Jipeutaklok seun-seun saboh 
Abeh jiuroh nyang peutua 
Kadang-kadangpi ek abeh 
Han jipateh le kheun gata 


Meutan wareh aneuk nanggroe 
Ngon siuroe ek seureupha 
Beukit tajak nanggroe laen 
Han that gop syen tan syeedara 

Adat tayue gop sang taupah 

Keu peunayah dom takira 

Kadang mate ureueng nyang meugah 
Ngon nyan teulah gata papa 


Meuka abeh syawe pike 
Boh ate ban hukom gata 
Raja Bada mangat ate 
Jiyue pangge dum peutua 


Abeh teuka seugala be 
Ban nyang pike raja dua 
Teuduek siat raja kale 
Sahbat Nabi lon hareutoe 


Sidehpi ka geumeuase 
Bandua si rotdeh rotnoe 
Nyang peutua Saidina Ali 
Sahbat sare dum sinaroe 


Laen bagoe teuma lagi 
Kabed ngon Masyil bandua droe 
Masa dilee agama kafe 
Yoh gohlom cre nibak nanggroe 


Peurintah Allah Rabbon Kade 
Agama Nabi teuma jiwoe 
Rupa indalr hana sakri 

Ngon beurani hana bagoe 


Umu baro mantong keucek 
Sabe-sabe bandua droe 
Ngon pahlawan hana sakri 
Ngon beurani buta tuloe 

oh jitamong agama Nabi 
Mangat ate bandua droe 
Lheueh jiseumbah jaroe gaki 
Idin neubri keu lon jinoe 

Ya Rasulullah idin neubri 
Lon poh mate bansinaroe 
Hana patot jimeuungki 

Keu Nabi ngon Tuhan sidroe 


Teuma neukheun uleh Nabi 
Jak boh ate bansinaroe 
Tamong laju bek tapike 
Teutapi bek sia-sia 


Ban jideungo sabda Nabi 
Jibeudoh le dum sinaroe 

Di kanan peudeueng meuceuradi 
Di kiri peurise beusoe 


Jiek laju jikap bibi 

Meuteumee le kafe pindoe 

Ban meuhadap Kabed ngon Masyil 
Jitanyong le pajan kawoe 


Rakyat teuka uroe malam 

Jitren ubak Raja Bada 

Leumbeng tumbak deungon camcoe 
Kapak beusoe ube-be raya 


Bajee direh dum jipakoe 
Keutupong beusoe di keupala 
Abeh teuka jeuep-jeuep nanggroe 
Kafe pindoe le that tantra 


Nyankeu dum buet ka lon peugah 
Ban nyang leumah bak calitra 
Meunan kata saheb kisah 

Teutapi Allah thee sibeuna 


Teuduek 'oh nan dilee siblah 
Nyoe lon kisah nyang keudua 
Saboh-saboh ulon ato 

Bek meurungkho bak karangan 

Meuka le peue roh meujampu 
Meusoe nyang eu han jituban 
Buet hikayat ban nyang tuto 
Amma bakdu dudoe nibak nyan 


Sinoepi ka geumupike 
Sahbat sare seukalian 

Dalam kimah duek beureunti 
Deungon Nabi sinan sajan 


Nyang peutua Saidina Ali 
Laen lagi dum pahlawan 
Geumupakat buat prang kafe 
Hajat ate jak syahidan 


Ureueng mukmin meunan pike 
Bek teukeuse nibak Tuhan 
Keumah pakat dum ka ase 
Geubeudoh le seumbah junjongan 


Sira beudoh geuhei sare 
Tuanteu Ali bri ajaran 
Kudeungo kah sahbat Nabi 
Kameuungki raja kamoe 


Nyang got jak woe bek le cakri 
Meuhan mate bandua droe 
Ban jideungo tuto singke 
Jibeuet le cokma beusoe 


Na peuet reutoh sigo mate 
Jiek sabe miseue unoe 

Bitpi dumnan ka hana le 
Sang reuloh gle kiam bumoe 


Ban geukalon jroh meuriti 
Geutadi han jan jibet droe 
Teutap sinan dum ka mate 
Dum pupanji han soe puwoe 

Peh bunyian kanan kiri 
Hana sakri rioh bunyoe 
Na sisa 'at baro sunyi 
Teuka lagi rakyat that doe 


Teungoh jitren dum jiili 
Rakyat rame sarat nanggroe 
Ngon kawoh bandum di gaki 
Bajee anti sok bak asoe 


Peudeueng tumbak jipeunari 
Peurise beusi mat di jaroe 

'oh meusapat jihei sare 

Nyum reuloh gle karam nanggroe 


Rakyat le that hana sakri 
Teungoh ili hana padoe 

Nyang that utoh pahlawan Masyil 
Yoh goh rame dilee som droe 


'oh meusapat rakyat kate 
Jibeudoh le jijak sidroe 
Han jan jiplueng meusipade 
Abeh meugule bansinaroe 


Beukah ulee puntong lihe 
Rakyat kafe dum teupipoe 
Siploh ribee sigo mate 
Darah ilee mirah bumoe 


Na sidroe-droe hana mate 
Jiplueng sabe laju jiwoe 

Meunan teuseubot kata rawi 
Tuhanku Rabbi nyang thee sidroe 

III. RAJA BADA PEUINGAT AYAH 


Amma bakdu teuma lagi 

Raja kafe lon hareutoe 

Ban jideungo le that mate 
Jipeugah le ureueng nyang woe 


Raja Khandak saket ate 

Jiyue pangge bujang meuntroe 
Troh bak raja dum juh 
Ampon doli raja nanggroe 


Beudoh sinan le jititi 

U bale bak intan pudoe 
Rakyat geutanyoe le that mate 
Pakri pike bujang meuntroe 


Muploh ribee sigo mate 

Kabed ngon Masyil poh dua droe 
Pantahpi that tan seunabe 

Bagoe suwe dalam uroe 


Han jan leumah taeu lahe 
Geutanyoe mate dum teupipoe 
Bak akai han got tapike 

Saleh pakri jeuet keumeunoe 


Saleh bakjih eleumee sihe 
Nyum di ate ulonteu nyoe 
Bujang seuot teuma meunoe 
Jipeugah le bak raja droe 


Pahlawan tujoh tuanku pangge 
Neuyue me le ngon jrat beusoe 
Jiyue ureueng jak mudek le 
Teuma ile bantujoh droe 

Troh bak raja jipeugah le 
Salen jibri bantujoh droe 
Pakaian meuh intan pudoe 
Sikin jibri lapan sagoe 


Abeh jisalen dum barangri 
Jihei sare nyum lham nanggroe 
Alat pupranganpi ka ase 
Jibeudoh le bantujoh droe 


Teuduek siat dilee kafe 

Sahbat Nabi lon hareutoe 

'oh troh keunan pahlawan Masyil 
Jak meuteumee jak com jaroe 


Ya Rasulullah idin neubri 
Seukali lagi bak uroe nyoe 
Brat that rakyat lon eu sabe 
Tujoh kali nibak bunoe 


Meuna umu Tuhan neubri 
Esok hari lon jak sidroe 
Meugoh meuteumee raja kate 
Kumeucang sabe geunap uroe 


Ban neudeungo uleh Nabi 
Beu Tuhan bri mangat asoe 
Beungoh-beungoh pagi hari 
Geuhei sare kiam bunyoe 


Geutamong lam tantra kafe 
Geupujoe le Tuhan sidroe 
Meunoe geukheun dum di babah 
Allahumma salli wa salem 'aloi 


Geucok langkah geulhom gaki 
Tuhanku Rabbi lom geupujoe 
Allahummagfirli zunubi 

Wali wa lidoi 

Lheueh geupujoe Rabbon Alamin 
Geupeunari cokma beusoe 

Ban jikalon sahbat Nabi 
Jimeuhei le peurab keunoé 


Masa dilee le beurani 
Nyoe hana le kueu sidroe 
Jimeugrak-grak hana sakri 
Jikap bibi jihing gigoe 


Pahlawan tujoh nyang beurani 
Ngon Zanggi nyang raya gigoe 
Pahlawan tujoh kafe 'asi 
Cokma beusi mat di jaroe 


Ladom rakyat jime baci 
Nyang rame jigulam camcoe 
Nyang pahlawan jigulam beude 
Nyang beurani cokma beusoe 


Rakyat le that hana sakri 

Nyang keutahwi Tuhan sidroe 
'oh meusapat jihei sare 

Nyum reuloh gle karam nanggroe 


Soe nyang kalon gadoh pike 
Nyum hana le malam uroe 

Bitpi meunan le cit kafe 

Kabed ngon Masyil ka lang han soe 


Pahlawan tujoh meuhadap le 

Jinoe mate gata dua droe 
Jimupakat dumji sare 

Kabed ngon Masyil deungo bunyoe 
Dong meusapat geutanyoe bek cre 
Mangat tarante ngon jrat beusoe 
Hana jan troh jitiek rante 

Abeh meugule bansinaroe 

Tujoh ploh ribee sigo mate 
Pahlawan kafe tinggai sidroe 
Sa'at laenpi le mate 

Uroe akhe rab ka sampoe 


Geupeh tambo deungon geundrang 
Rakyat riwang abeh jiwoe 

Singoh beungoh lom jiili 

Maken rame nibak baroe 


Angkat-angkat jipeunari 

Payong ceuradi kasab meureumboe 
Rupa indah hana sakri 

Raja kafe yue me keudroe 


Peh bunyian kanan kiri 
Han soe tukri le that bagoe 
Sangkaikala ka meutiti 
Ngon napiri rioh bunyoe 


Rakyat le that lam hisabi 
Limong kati rakyat sampoe 
'oh meusapat Jihei sare 

Nyum reulon gle langet bumoe 


Nyanpi geucang abeh mate 
Han cit na gli kafe pindoe 
Jipeusak dak jibloe mate 
Nibak keuji 'aeb bunyoe 


Leupah narit teulanjori 
Jimeujanji yoh saboh roe 
Meuhan mate Saidina Ali 
Bak esteuri han le jiwoe 


Meunan kalam dilee janji 
Deungon doli raja nanggroe 
Ngon pakaian salen jibri 
Han tatukri peugah bagoe 

Ija pinggang plang mupeulangi 
Kreh ngon bari intan pudoe 
Kupiah meuh meuceuradi 
Taloe lihe yum sikatoe 


Deungon bajee dum meureumboe 
Peunoh asoe takalon hi 

Deungon kawoh meuh seutaki 
Dilee jibri bantujoh droe 


Tujoh laksa beulanja jibri 
Laeh lagi umong meuneugoe 
Anek peurumoh dan esteuri 
Dum raja bri bungong jaroe 


Ganceng-peundeng jeuramani 
Gleueng di gaki euncien di jaroe 
Alat tuangan peuneugot Cati 
Lheueh jiuke intan jipatroe 


Nyankeu seubab jeuet jimate 
Jipike guna saboh roe 

Nyoe na saboh lon boh syae 
Deungo akhi aduen adoe 


Tamse bungong kacang keulandi 
Di lua tangke di dalam taloe 
Rupa indah hana sabe 

Ayeuem putroe ti lam meuligoe 


Uroe malam hana tom cre 

Sret meugule bak siuroe 
Bandua peue sigo han le 
Putroepi mate bungongpi rugoe 


Geumeusumpah seutia mate 
Meunan di akhe dum barangsoe 
Abeh haba rawi sahbat 

Nabi Muhammad lon hareutoe 


33 


Jinoe beudoh Saidina Ali 
Kabed ngon Masyil bansinaroe 
Nyoepi hana ngon seunabe 
Miseue beude tadeungo tuloe 


Dikafepi hana sakri 

Jiek sabe ban boh gandoe 
Jidong meureuntang kana kiri 
Jimeung rante ngon jrat beusoe 


Jipreh troh Saidina Ali 
Jinak hambo rante beusoe 
'oh meusapat bandua si 
Jipeusimban le kafe pindoe 


'oh ban keunong Saidina Ali 
Neutarek le deungon jaroe 
Neutiek keudeh teuma lagi 
Keunong kafe nyan tujoh droe 


Abeh mubalot dumji sare 

Jeuet keu bace kafe pindoe 
Seubab raya mukjizat Nabi 
Tuhanku neubri roh ateueh droe 


Bitpi meunan hana that gli 
Maken sabe lom jipeutoe 
Gadoh ingat Saidina Ali 
Neueu kafe le mupadoe 


Zulfaka beusoe beurani 
Hana sakri dalam jaroe 
Hana jan Iheueh jihei sare 
Ulee ka cre sret u bumoe 


Beukah ulee puntong lihe 
Ladom reule gigoe-gigoe 

Prang meucupheuek mate sabe 
Darah ile sang lham-nanggroe 

Ngon pahlawanpi hana le 
Abeh mate bantujoh droe 
Nyang na udep jiplueng sabe 
Nyang ka mate hana le woe 


Troh bak raja jipeugah le 
Ampon doli dumna kamoe 
Rakyat geutanyoe le that mate 
Pakri pike tuanku droe 


Asai sampoe jicang reule 

Di akhe han tinggai sidroe 
Meunan leumah lon eu lahe 
Nyang got bek le jeuet keu rugoe 


Ban jideungo meunan haba 
Hitam muka miseue adang 
Jibeudoh dong peunap muka 
Ngon suara meugurantang 


Muka juah jiek bisa 

Ngon mata han jeuet tapandang 
Ate saket hana tara 

Beungeh raya miseue biram 


Abeh jicarot dum peutua 
Di nap mata uleebalang 
Tuto paleh keunoe kaba 
Ngon kee rája kameuayang 


Keupeue guna kah meulaksa 
Ureueng dua han ek kacang 
Han tom sigo nyang na padra 
'oh noe masa ka kamuprang 


Hana meusoe kubri nama 
Biek aneuk da seuon idang 
Meunan dilee ka biasa 
Nibak ja ja inong mawang 

Nyangkeu seubab jeuet ceulaka 
Jiboh kada pangkat mawang 
Meunan bandum taeu rata 
Tuha muda beusa seudang 


Keupeue guna meuseutia 

Meunyo hana katem meucang 
Keupeue jeuet le pahlawan raya 

Sep lam gop ceula han tom reunggang 


Kumeurugoe ngon areuta 
Kee nyoe papa tinggai sarang 
Peue nyang hajat kameuhawa 
Kujak mita kutueng utang 


Kubri nanggroe keu bentara 
Ngon areuta dum kupulang 
Wase krueng deungon kuala 
Laen teuma wase ladang 


Kubri salen hana reuda 
Ngon seunjata sikin panyang 
Pakaian jroh bajee ija 

Kasab sitra meukeurawang 


'oh jan watee uroe raya 
Kubicara sie bakmeugang 
Saboh geusyik saboh kubri 
Laen lagi uleebalang. 


Keubeue lumo kujak mita 
Bak kukira katem meucang 
Anek peurumoh dum kaseuba 
Di kee hana saboh panggang 


Nyan dum di kee seutiaan 

Nyang di kah han teuma ka sayang 
Adat kuthee dumnoe rupa 

Lon tiek lam paya umpeuen bubrang 

Raja Khandak meunan kata 
Raja Bada seuot rijang 
Jimeukalam ngon ayahda 
Jibet dua jaroe manyang 


Ngon meuakai bijaksana 
Ngon suara that meulumbang 
Ngon beurani that peurkasa 
Beuhe raya lom ngon tungang 


Jipeuek seumbah ubak raja 
Jidong sabda badan jeunjang 
Ampon tuanku di jeumala 
Lon aneukda gaseh sayang 


Pakon tuanku sare subra 
Peuebu sabda amarahan 
Pakon neumarah di nap mata 
Meusikada goh tamuprang 


Meuka abeh neupumeureuka 
Pane teuma ureueng muprang 
Kadang aneuk ureueng tuha 
Simasa han le jimuprang 


Beukit tatueng ngon areuta 
Jibungka han le jiriwang 
Nyang jeuet paleh dum peutua 
Jipeuraya buet sigupang 


Meuka abeh dum jibungka 
Pat taraja han le urang 

Adat teukeudi teuka bahya 
lateubiet gata teuma u blang 


Beukit tatem na cit nana 

Kadang hana tajeuet meucang 
Tatakot tinggai bungong seulanga 
Dalam ceumara putroe seudang 

Meuka mate hilang nyawa 
Tinggai nama bungong karang 
Nyankeu seubab jeuet ceulaka 
Meuhana soe teubiet u blang 


Keudroepi tan goppi hana 
Pakri teuma rot meunang prang 
Adat tatem pura-pura 

Na silaksa ureueng meucang 


Meuka jiba gata sama 

Malee mata bak jiriwang 
Kadang-kadang aneuk miet muda 
Maken gura that guransang 


Bek tacarot di nap mata 

Malee raya uleebalang 

Jikalee han tabri areuta 
Meusuara bek that meulumbang 


Nyan sa di gop geumeuseutia 
Peue na tabri meusigupang 
Adat na tabri sikrak ija 

Han jikira nyawong hilang 


Dumnan rakyat meuseutia 
Di peutua han jisayang 
Taparohjih tatueng areuta 
Han takira jeuet keu lapang 


Sidroe gadoh ureueng tuha 
Mangat silaksa laen hilang 
Beuthat beule keupeue guna 
Ureueng donyan dum sibarang 


Hana jitem tabri nama 

Si ceulaka mita gupang 
Meuseuki beuhe silgoena 
Beuthat teuga bak geudubang 

Meutan akai ube seuma 
Keupeue guna beuthat tungang 
Teuka di gop ureueng tuha 
Ngon bicara mantong meunan 


Beuthat geueh dalam tika 
Ikot rata bandum muprang 
Adat alang ngon beulanja 
Jibri areuta lom jitumpang 


Atawa na buet jisambe nyawa 
Dumnan guna han tasayang 
Patot taseuep di nap mata 
Buet beulaga sang binatang 


Di gop nyang na geupeulara 
Di gata tarubeng sinan 

Meuka jeuheut keupeue guna 
Kon seutia buet tawayang 


Nyang na di gop geupubeulanja 
Geubri areuta dum sibarang 
Meuka makmu le areuta 

Tacok teuma keu pangkai prang 


Meunan di gop geukeurija 
Di gata talet ngon tacang 
Tiep-tiep ureueng geupumeureuka 
Geukira dilee bu panyang 


Ngon peuleuheuen geubicara 
Bek ngon sigra meugurantang 
Walee salah jimeudeesya 

Bek antara meukreueh ceukang 


Teungoh na buet han geukira 
Singoh lusa adat geuriwang 
Geupreh dilee siklep mata 
Meuseuki tasula akhe datang 

Tapeutakot meusikada 
Pura-pura takheun tacang 
Untong-untong jitem saba 
Bek biasa aneuk jalang 


Adat meuteumee jih ngon gata 
Singoh lusa kadang kadang 
Tageureuhem pura pura 

U muka bek cit tapandang 


Nak teumakot bek biasa 
Meunan keurija uleebalang 
Meuna umu jih ngon gata 
kadang teuma jroh meuriwang 


Meuka mate tapufana 

kon seutia akhe datang 
Teugo jinoe ka ceulaka 
Dilee gunajih ube blang 


Meunan sinan sajan gata 
Singoh lusa lom tapandang 
Meuka jitu'oh akai bicara 
Simasa han le jipantang 


Peue nyang tayue jimeudawa 
Maken lanja meutamah girang 
Walee jitem lom tamaba 
Keupeue guna han le guransang 


Adat jijak pura pura 
Meukeutanda undang-undang 
Yoh di gampong sama-sama 
Troh u lua jieh lam drang 


Han jan tangieng siklep mata 
Jiwoe lanja le jiriwang 
Beukit tatanyong tapareksa 
Pakon di gata tawoe rijang 

Hana jan troh gaki kuta 

Meunan bicara buet han reumbang 
Ampon tuanku barang sabda 
Bunoe hana deuh neupandang 


Bukon ulon aneuk dara 
Bukon hana kujak meucang 
Meuka lon jak po meukuta 
Han kukira nyawong hilang 


Nakeu jinoe nyang ka tuha 
Yoh muda han tom kuriwang 
Lagi sajan poteu raja 

Walee hanapi kumeucang 


Meunan jipujoe di nap mata 
Tuto seunda jipeuayang 

Ureueng bingong kheun seutia 
Nyang na bicara kheun peuayang 


Lah jitakot that keu gata 
Sambat seutia mubek alang 
Bek takirajih kreueh jungka 
Abeh nyang na laen ceukang 


Beu na pike ureueng tuha 
Jipubla meuka bek irang 
Nyang baten soekeu na tuban 
Lahe saja got tapandang 


Seubab tareubot hana reuda 
Nyankeuh punca han soe muprang 
Keupeue guna kapai raya 

Meuka hana malem sarang 


Teuka bade angen raya 
Sigo saho timpa tihang 
Keupeue guna le areuta 
Meuhana soe me seunapang 

Dilee keu gop han takira 
Jinoe keu gata pane jisayang 
Adat buet bacut tapeuraya 
Han takira teuhah pinggang 


Tameukeusud meuareuta 

Ngon syeedara beuthat reunggang 
Beuthat beungeh geuseurapa 
Buet kon jeumba peue talarang 


Jinoe nyang le dum peutua 
Jikeurija buet han reumbang 
Uroe malam jiusaha 
Jimeujaga sit keu gupang 


Pakri han sidroe jitem kaya 
Jireubot atra hana reunggang 
Meutan hareukat ube seuma 
Pane teuka sret di manyang 


Meuatra gop padumkeu na 
Meukon atra hareukat tulang 
Hana jan Iheueh taseumula 
Jiyue teuka jak me umpang 


Jeuep-jeuep sagoe tadeungo subra 
Bangon rupa ureueng meucang 
Han jitupeue keunak bri le 
Seubab pade mantong di blang 


Nyang na pateh haba peusuna 
Han takira jeuet keu irang 

Peue meusaket di ureueng donya 
Meujitueng na di jih gupang 


Adat na saboh kapai teuka 
Ateueh kuala jidong kuangkang 
Meudilee-dilee ek peutua 
Geujak mita ase sigupang 

"oh troh lam kapai meuteumee Cina 
Teungoh subra basa cong cang 

Han jan putoh meuhareuga 

Wase kuala laju tamakan 


Meunan bagoe adat raja 

Bak Cina lakee meuutang 
Singoh-singoh han jiteuka 
Teuboh kuala jeuet keu suang 


Keupeue keude dua banja 

Meuka hana kapai datang 

Peukan seumak timoh drang jawa 
Abeh jibungka ureueng meuladang 


Adat le aneuk han peue kira 
Maken ceulaka meutamah suang 
Jicok lam keude barangpo atra 
Jikheun hareuga 'oh woe tungkang 


Meunan umu kapai teuka 

Kubri keu gata dua pucok tihang 
Adat han jibri jimeudawa 
Jitampa laju jibangkang 


Nyang lam gampong han peue kira 
Ban ie raya ka saboh blang 

Han jeuet meuaneuk tapeulara 
Dumnan ceulaka uleebalang 


Siuroe tujoh go teuka geumpa 

Ngon khueng raya han tom reunggang 
Abeh deuek troe ban saboh donya 
Ngon areuta lom teusagang 


Takira na jeuet keu laba 

Han takira jeuet keu suang 
Kadang meuteumee sama dua 
Han jan tagisa jitop meutihang 


Meunyo aneuk ureueng tuha 

Han jikira tinggai gampong blang 
Meudumnan buet keupeue guna 
Kon teusia uleebalang 


Meusigo salah ureueng donya 
Tasaba dilee bu panyang 
Yoh goh tapoh bek taceula 
Bek nyang pada tapeutimang 


Meuhan meunan tabicara 
Rogoe raya akhe datang 
Meunan nyang ka taeu rupa 
Dalam donya dum tapandang 


Tiep-tiep ureueng meukeurija 
Han geukira talo meunang 
Baranggapeue buet takeurjja 
Ban neuraca tapeutimang 


Walee salah buet aneukda 
Tapeusa ngon ureueng landang 
Meukon meunan takeurija 
Meuhad ceulaka akhe datang 


Meutan akai ube seuma 
Keupeue guna uleebalang 
Lah ka di nap jikheun raja 
Di likot gata asee musang 


Meunan narit Raja Bada 

Di nap peutua uleebalang 
Sajan meuntroe ngon beuntara 
Ngon suara that meulumbang 


Hana sidroe jeuet meututo 
Teuduek tahe miseue batang 
Raja Khandak miseue mante 
Bibi keundo lidah ceukang 

IV. ABEH BINATANG JIKRAH JAK NGAZA 


Bahkeu dumnan aneuk ngon ku 
Amma bakdu lon peuriwang 
Raja Bada teungoh meututo 
Maken laju that guransang 


Jeuep-jeuep nanggroe dum jibri su 
Jiyue palu gong ngon geundrang 
Abeh teuka dum meu'u-'u 

Han jeuet taeu ka mirah blang 


Hana putoh jitren laju 

Rakyat le han putoh reuntang 
Ngon alat bandum di baho 
Peurise le ngon geudubang 


Leumbeng kampak dum meurungko 
Han jeuet taeu miseue jeundrang 
Nyang pahlawan beuhe beuhe 

Jipeh tambo deungon canang 


Langet bumoe sang meugo-go 

Han jeuet tadeungo sang nyum mumang 
Tamse bade tren meu'u-u 

Ban ujeuen sret nyan di manyang 


Makhluk Allah tahe gante 

Han jeuet jipo cicem teureubang 
Duroh bulee dum teupeuro 
Abeh pungo dum binatang 


Sang kiamat nyum ka hanco 

Bumoe meutoto langet meuguncang 
Seugala binatang abeh sosah 

Hana saboh jeuet teureubang 

Meuumpeuen han jeuet le jicoh 
Badan awoh tinggai sarang 
Nyankeu bagoe ka lon peugah 
Le that ulah 'oh tapandang 


Raja Bada raya syeekah 
Nanggroe ulah le that urang 
Jeuep-jeuep gampong abeh jikrah 
Jak peuseumah uleh bujang 


Teuka rakyat han peue peugah 
That barollah ka peunoh blang 
Ngon seunjata han peue peugah 
Keumurah beude seunapang 


"oh Iheueh jipeh ateueh larah 
Jitatah teumaga loyang 

Keumurah beusoe raya babah 
Aneuk timah dum meukarang 


Di pusat ubat jibicah 
Dalam babah awe sunsang 
Nyang beude cut raya larah 
Aneuk bagah jiteureubang 


Di pusat baro meusinggah 

Di babah sideh ka reunggang 
Ngon pahlawan meugah meugah 
Ateueh gajah dum jipasang 


Ceumeuti beusoe jimat siblah 
Keumurah jilhat di pinggang 
Bak tangkulok beusoe meuklah 
Bajee mirah di beulakang 


Mise leubat bandua blah 

Galak leupah soe nyang pandang 
Soe nyang kalon teuhah babah 
Hebat leupah aneuk jalang 

Ngon teuga na saboh gajah 
Beukit jiplah gunong lapang 
Pura-pura got keumurah 
Jimeureupah seunda wayang 


Ngon peurasan han peue peugah 
Nyum-nyum beukah baloh geundrang 
Ureueng meunari cidah cidah 

Inong jariah seudang seudang 


Suara mangat rupa cidah 

Nyum meuriah 'oh tapandang 
Nyang keumalon han peue peugah 
Teudong meuseueh ban pupalang 


Dalam kuta peunoh limpah 
Rakyat barollah dum ka datang 
Peudeueng alat dum geukeubah 
Keumurah beude seunapang 


Beudoh rakyat dum meukeumah 
Geusimplah ija geupinggang 
Jaroe manyang ulee reundah 
Peuek seumbah uleebalang 


Nibak raja turon titah 
Geuyue peugah ek u manyang 
Geubri teumpat indah indah 
Ban kaidah uleebalang 


Nyang rakyat teuduek di bawah 
Nyang meugah u bale keumang 
Geuleueng tika bandua blah 
Geukeubah ngon bantai keurawang 


leumpat indan dum meutatah 
Ngon meuh mirah Iheueh jituang 
Jeuet taloh droe sang nyum leumah 
Hu sang basah deuh mubayang 

Bak tiek jaroe lhat kupiah 
Bandua blah meuneureupang 
Nyang rot ateueh meuh meutatah 
Di bawah pirak keurawang 


'oh takalon that meusyeekah 
Bak duek tufah uleebalang 

Ngon tingkap bandum geupeuhah 
Angen tampah keunan datang 


Soe nyang kalon teuhah babah 
Jroh that indah bale keumang 
Pasoe ranup dalam karah 

Buet jariah ngon dendayang 


Jipileh nyang kuneng indah 
Nyang mirah bandum jibuang 
Jikoh tangke bandua blah 
Jikeubah bandum jibuang 


Lheueh jisunteng jiboh keumpah 
Dalam karah sang jilinggang 
Tuan putroe peurumoh raja 
Utoh raya bak keumarang 


Lipat ranup jisom punca 
Tangke hana deuh tapandang . 
Boh di dalam bakong meulila 
Gapu naga dum jiruncang 


Lheueh nyan jiboh pineung muda 
Jiboh teuma bungong lawang 
Jigantung ban siseun lingka 

Ngon sutra bandum jikarang 


Di teungoh-teungoh bungong meucula 
Rot lua keureutah neucang 

Keu pucak bungong peureuda 

Hu meucahya 'oh tapandang 

Rupa indah hana tara 
Ladat mata soe nyang pandang 
Dumnan bangon peurasan raja 
That mulia uleebalang 


Sira meuduek geumeuhaba 
Seun sibanja le ka leukang 
Abeh ranup dum geurata 
Geubet kahwa dalam idang 


Beuet jaroe ureueng tuha 
Peurdana raja that meulumbang 
Rupa hebat badan raya 
Bideueng dada na ube blang 


Tujoh ploh hah ija sutra 

Han seb punca mantong reunggang 
Nyang raya that aneuk mata 

Bube raga siploh gantang 


Nyang leupek pruet got that raya 
Meuadoe a ngon geulumbang 
Bulee keuneng panyang raya 
Jeuet taputa keu seumurang 


Lam geulunyueng reuhung raya 
Lot taba guda sikawan 

On keutupong nyang that raya 
Ube banda kuta Midan 


Deungon idong han peue kira 
Luah raya ban geulanggang 

'oh jan watee na keurija 
Tangkulok raya tujoh ha bidang 


Pakaian jroh bak anggeeta 
Kasab sutra meukeurawang 
Bipi meunan mantong muda 
Tujoh ploh raja ka jipandang 

Nyankeu sidroe ureueng tuha 
Nyang biasa bak meuidang 
Lheueh minoman ngon ie kahwa 
Uroe asa rab ka peutang 


Geuyue bri bu dum peutua 
Bansineuna panglima prang 
Ladom rakyat bu lam raga 
Ladom teuma lam on pisang 


Ureueng meugah sidroe dua 
Maseng kada dalam dulang 
Beuet jaroe ureueng tuha 
Miseue nyang ka geupeutimang 


Lheueh minoman dumgeu rata 
Bet u lua pinah idang 

Lheueh mugreb seumbahyang isya 
Duek mubanja dum meureuntang 


Sama teungoh Raja Bada 

Ban seulingka panglima prang 
Buet puprangan geubicata 
Nyang seutia uleebalang 


Nyang meututo Raja Bada 
Laen teuma dum sibarang 
Beuet jaroe bak peutua 

Ngon suara that meulumbang 


Tuto mameh na dum saka 
Miseue gula ban meulisan 
Soe nyang deungo ro ie mata 
Gaseh teuka timue sayang 


Dua tangan di jeumala 
Meunoe kata jikheun rijang 
Nyang kuseutot dumna gata 
Bansineuna uleebalang 

Adat na gaseh keu syeedara 
Raja Bada tatiek u blang 
Lheueh takeubah dalam tantra 
Tawoe gata bahle gop cang 


Nibak malee keuji nama 
Bahle fana nyawong hilang 
Meuka keuji keupeue guna 
Jeuheut gata uleebalang 


Nyankeu sagai ulon publa 
Nama gata dum bek irang 
Bek antara rugoe areuta 
Tinggai donya han lon sayang 


Meunan narit Raja Bada 

Di nap peutua uleebalang 
Adat saket dalam dada 

Di lua sang boh peudeundang 


Saket mangat hana nyata 
Utoh raya thatji sang-sang 
Abeh haba Raja Bada 
Marit teuma uleebalang 


Peurdana meuntroe ureueng tuha 
Bijaksana that meulimbang 
Ampon tuanku barang sabda 
Rugoe laba kamoe julang 


Adat langet sret u donya 

Ngon keupala ulon tumpang 
Pakon meugriet tajak gata 

Kamoe nyang na gohlom meucang 


Kamoe laen mantong dumna 
Pakon gata teubiet u blang 
Meuka mate poteu raja 
Keupeue kamoe soe peutimang 

Teuboh keurajeuen atueh donya 
Ngon agama han le seunang 

Pike dilee po meukuta 

Nyang got saba rijang-rijang 


Meugoh mate kamoe nyang na 
Nyang raja han lon bri u blang 
Bahkeu dumnan bek le laku 
Meule tuto jeuet keuwayang 


Nakeu sidroe Ali Murtala 

Adat silaksa han kupantang 

Nabi Muhammad kujak mita 
Ureueng nyan dua bah kamoe cang 


Meunan jikheun dum peutua 

Di nap mata duek meuteumtang 
Phon seunja kon geumeuhaba 
Hingga jula datang siang 


Simalam beungoh geumeuhaba 
Bansineune uleebalang 
Beungoh uroe teubiet faja 
Abeh haba pakat muprang 


Abeh narit ngon peutua 

Jibri haba jeuep binatang 
Raja Bada raya tantra 
Hekeumatpi na dum sibarang 


Binatang kleuet dalam rimba 
Bansineuna ek jigeunggam 
Hana saboh jeuet meudawa 
Jiepeuhamba dum binatang 


Jeuep-jeuep gunong jiseuranta 
Pat na guha teumpat binatang 
Badeuek gajah rimueng singa 
Asoe rimba dum sibarang 

Saboh bagoe biek kawom kra 
Eungkong raya panglima prang 
Maseng-maseng dum peutua 
Saboh raja sidroe bujang 


Nyang biek cicem jisama-sama 
Siwah raja kleueng teureubang 
Nyanpi sidroe biek nyang raya 
Saboh tantra di raja ngang 


Nibak laen dum peutua 

Raja gagak sia mambang 
Seugala binatang jih nyan raja 
Ngon geureuda uleebalang 


Peulandok kance le bicara 
Waki raja aneuk jalang 

Raja Bada raya tantra 
Binatang rimba jeuet jipeucang 


Laot darat jiseuranta 
Bansineuna dum binatang 
Nyang lam tanoh sidom bisa 
Di laot raya uleue biram 


Nyang dalam krueng raja buya 
Dalam paya meuntroe bubrang 
Saboh kawan biet keukura 
Binatang rimba raja dandang 


Saboh sagoe limpeuen ngon kala 
Saboh jeumba nyang biek ganggang 
Biek beujabak ngon meurua 
Sama-sama peudeueng panyang 


Seugala binatang dalam paya 
Nyang peutua panglima prang 
Lagi tarek hana haba 
Keurajeuen raya dalam kubang 

Saboh kawan raja naga 
Saboh bangsa jen edeurang 
Maseng-maseng na peutua 
Ngon peurdana uleebalang 


Miseue ureueng manusia 
Meunankeu tantra dum binatang 
Jitaklok bak Raja Bada 

Binatang rimba dum sibarang 


Jeuep-jeuep gampong abeh teuka 
Maha raja uleebalang 

Langet meutoto bumoe geunta 
Binatang rimba dum teureubang 


Han lon tupeue peugah rupa 

Le that bangsa dum binatang 

"oh meusapat dum sineuna 
Nanggroe donya dum meuguncang 


Jidong di nap Raja Bada 
Bansineuna dum binatang 
Peulandok kance ureueng tuha 
Peurdana raja nyang meulimbang 


Ampon tuanku ateueh jeumala 
Binatang rimba dum ka datang 
Peue na hajat po meukuta 
Peugah sigra rijang-rijang 


Saket rugoe deungon laba 
Peugah sigra ampon jeunulang 
Meuka sudah dum bicara 
Mangat meugisa dum meuriwang 


Pajan meukeusud ulon teuka 
Po meukuta keunoe rijang 
Sangkira trep jeuet keu jula 
Neubri haba bek meuayang 

Ban raja deungo meunan kata 
He po waki jakleh riwang 
Meuna umu beu rijang teuka 
Hajat guna heundak muprang 


Han peue salah po meukuta 
Ban nyang hawa ulon meucang 
Peulandok paleh le bicara 
Jipeungeut raja jipeuayang 


Abeh kalam deungon raja 

Teuma jigisa dum jiriwang 
Lheueh abeh woe binatang rimba 
Raja Bada pangge bujang 


Pangge nujum eu kutika 
Jimeujaga uroe malam 

Jibuka tik jilop patra 
Jeuep-jeuep banja dum jipandang 


Raja kafe pane teuka 
Uleue naga ho jiriwang 
Beukit leubeh tinggai esa 
U antara naga jipandang 


Keunong ngon Jifam reumbang kutika 
Dua ploh dua phon tamuprang 
Meunan nujum kheun bak raja 

Di nap mata duek meuteuntang 


Ban jideungo jroh kutika 
Raja Bada yue tet simban 
Jitet sigo beude raya 
Mangat teuka dum binatang 


Mangat meuthee seugala donya 
Bansineune uleebalang 

Ban jideungo that meutaga 
Binatang rimba dum teureubang 

Laen nibak nyan ureueng donya 
Bansineuna uleebalang 

Dua katoe sikureueng laksa 
Manusia kon binatang 


"oh lheueh abeh rakyat teuka 
Raja Bada jak u padang 
Pakaian jroh bak angeeta 
Kasab sutra meukeurawang 


Ateueh ulee kulah kama 
Sok bak dada bajee geutang 
Dokma sajan dua banja 
Intan meutia meukeurawang 


Jroh pakaian hebat rupa 

Keunan mata dum sibarang 
Soe nyang kalon ladat mata 
Jroh that rupa aneuk jalang 


Kawoh gaki meuh suasa 
Bandua meueh meukeurawang 
Taloe lihe bungkoh sutra 
Kasab diwangga meukeurawang 


Bak jaroe uneun peudeueng panyang 
Kreh meudulang Ihat bak pinggang 
Ngon meuh uke dum jiteumpa 

Piala mundak meudulang 


Seupoh mirah hu meunyala 
Ngon mata intan meukarang 
Ngon pinggang plang ija sutra 
Jroh that rupa meukeurawang 
Lhat peurancong punca ija 
Teuma jigisa kreh meudulang 


Jimeukandran ateueh rimueng 
Ngon peudeueng saboh jisandang 

Rupa indah tamse buleuen 
keureubueng di rueng ban guda plang 
Banduapi jroh meurancong 

Bak geulunyueng tamse subang 


Peulana meuh lom nibak rueng 
Bak reukueng geunta meukarang 
Ngon iku jroh meualam lulon 
Bak ujong lagee mubintang 


Lisekpi that tamse ureueng 

Sang kon rimueng 'oh tapandang 
Raja Bada rupa useueng 

Ateueh rimueng tamse mambang 


Pantahpi that hana peue kheun 

lamse bangon cicem teureubang 
Badeuek meueundram nama peudeueng 
Mat di uneun sang seulayang 


Rakyat le that tamse neleueng 
Ladom ureueng ladom binatang 
Ngon peurasan han tom kureueng 
Sabe kram-krum hana reunggang 


Ladom geundrang nyang ladom gong 
Ladom momong ladom canang 

Han jeuet tadeungo su meukhung-khung 
Tuloe geulunyueng sang-sang mumang 


Sang-sang canang sang-sang tambo 
Syam-kasyum sye meusu geundrang 
Sang-sang suleng sang-sang beureugu 
Sang meugo-go sang meucrang - crang 


Sang-sang na ban deungon muri 
Sang meunduli sang su gambang 
Sang ceuracap sang keucapi 
Sang napiri sang su canang 

Sang hareubab sang keudangdi 
Sang meuti-ti sang meutang-tang 
Peurasan le banyak muri 

Raja kafe teubiet u blang 


Saboh kawan di sipai 

Saboh bagi panglima prang 
Nyang pahlawan jikap bibi 
Nyang beurani sangat girang 


Jimeugrop-grop hana sakri 
Mangat ate sang-sang meunang 
Sira jijak jihei sare 

Rab ka hampe u geulanggang: 
Rakyat le that hana sakri 
Peurasanpi that meuguncang 
Ammabakdu dudoe nibak nyan 
Muwoe karangan Ali Murtala 


Tuanteu Ali bak uroe nyan 
Hana sajan ngon Saidina 
Neujak sidroe neubeurjalan 
Neucre kawan tinggai tantra 


Nakeu watee seumbahyang leuho 
Neudeungo meugo-go that meutaga 
Sang-sang kafe nyum teusawo 

Bah kujak eu siklep mata 


Neusaleuem le rijang-rijang 

Lheueh seumbahyang ek cong guda 
Ban neuteupok di beulakang 
Jiteureubang dalam tantra 


Guda jiplueng sang meulayang 

Na nyum sang-sang troh lam hawa 
Teungoh teungoh neupeusimban 
Mupandang ngon Raja Bada 

Ateueh rimueng jimeukandran 
Di tangan peudeueng nyang raya 
Uleebalang meuntroe sajan 
Ngon pahlawan troh meulaksa 


Laen nibak nyan han tatuban 
Dum binatang dalam rimba 
Ban jikalon tuanteu Ali 
Jitiek rante jeue meulila 


Han jan neuweh meusipade 
Keunong lihe le meusingkla 
Bitpi dumnan nyan hana gli 
Neukoh rante ngon zulfaka 


Hana sapeue teuingat le 
Neucang sabe neupet mata 
Na Ihee ribee nyang ka mate 
Pahlawan kafe Raja Bada 


Bitpi dumnan ka hana le 

Jiek sabe dum boh panta 
Dumnan neupoh han ek lapang 
Tamse jeundrang rakyat that bha 


Teungoh jiek dum meureuntang 
Uleue biram limpeuen kala 
Tuanteu Ali nyang guransang 
Han ek neucang meunyum lia 


Ban neukalon le binatang 
Neuriwang bak Nabi kita 

'oh Iheueh neucom jaroe gaki 
Neupeugah le sigra-sigra 


Neupeuek seumbah ubak Nabi 
Tuanteu Ali duka cita 

Ya Rasulullah ya habibi 

Saleh mate lon meelana 


Raja Bada kafe laknat 

Le that rakyat nyoeho teuka 
Han tom lon eu siumu drat 
Miseue lalat le lagoena 


Siumu jeuet lon mat peudeueng 
Han tom lon kalon meunan rupa 
Seugala binatang asoe gunong 
Badeuek rimueng abeh teuka 


Jeuep-jeuep nanggroe nyang ka lon prang 
Han tom meunan rakyat that bha 

Han tom kueu le binatang 

Uleue biram limpeuen kala 


Abeh teuka dum sibarang 
Binatang nyang bisa bisa 
Wallahu a'lam sang syubeuhat 
Peurintah kudrat Tuhan Esa 


Dalam ate meunan labat 
Saleh mawot lon meelana 
Bak takalon dali adat 
Hana dapat Iheueh u lua 


Bitpi meunan hana meuhad 
Buet hakikat han troh duga 
Beukit meunan ya Muhammad 
Nyoe amanat lon bak gata 


Beukit mate ulon jicang 
Akhe datang saboh masa 
Meuka han le neueu diblang 
Got neuriwang ya meelana 


Meuka mate ulon tuan 

Kafe jahnam han soe ngaza 
Bek teukabo lon bak Tuhan 
Di bawah nyan Nabi kita 

Hana sidroe laen lawan 
Meulaenkan Ali Murtala 
Nabi seuot teuma nyoeban 
He intan beu mubahgia 


Bek tatakot aneuk badan 
Sibagoe nyan han binasa 
Meuna tulong Khalekon Alam 
Kafe jahnan tapufana 


Teungoh teungoh bri ajaran 
Tren fireuman Allah Ta'ala 
Nibak Tuhan Po Nyang Ahad 
Keu Muhammad Nabi kita 


Tren Jebrai bak Muhammad 
Fireuman halarat neucalitra 

Ya Nabiyullah fireuman Tuhan 
Neuyue iman ubak gata 


Bek tatakot kafe jahnam 
Poku Tuhan tulong gata 
Meuna umu Saidina Ali 

Tathee mate bansineuna 


Khieng dum nanggroe sama seukali 
Hanyot bangke ban ie raya 
Meunan fireuman nibak Tuhan 
Neuyue peugah ban ubak gata 


Nabi seuot isnya Allah 

Ban nvang titah Tuhan Esa 
Ban neudeungo meunan titah 
Lakee meu'ah teuma gisa 


Tinggai sinan Nabi Muhammad 
Sajan sahbat dum seugala 
Lheueh neuriwang malaikat 
Nabi Muhammad neumeusabda 

Neupeugah bak Saidina Ali 
He boh ate jak tangaza 
Ban geudeungo sabda Nabi 
Mangat ate dumgeu rata 


Beudoh rakyat dum peureugi 
Jak ngon gaki ladom unta 
Kabed ngon Masyil uleebalang 
Ateueh guda plang nyan bandua 


Tuanteu Ali panglima prang 
Guda teureubang ka meusaja 
Sira geujak geuhei sare 
Deungon Nabi di ateueh rungka 


Rupa indah hana sakri 
Unta peulari pantah raya 
Ulee iku meuceuradi 

Di gaki kawoh meulila 


Wareuna bulee miseue nuri 
Sang geusyahi bak angeeta 

Di ateueh rueng saboh peuratah 
Hana luah na sideupa 


Rotdeh rotnoe jroh sileupah 
Bandua blah got that rupa 
Bak teumpat duek Rasulullah 
Jroh that indah miseue geuta 


'oh takalon that meuugah 
Hana ubah sang syeuruga 
Teuduek haba Rasulullah 
Muwoe kisah Ahlon Asma 


oko 

V. RAKYAT SEUREUPHA RAJAPI MATE 


Suroh Tuhan Po Nyang Ahad 
Malaikat tren u donya 
Geubri keu ngon Rasulullah 
Gaseh Allah Tuhan Esa 


Ateueh bumoe hana teumpat 
Le that rakyat Ahlon Asma 
Neujak bantu Nabi Muhammad 
Meunan riwayat Nabi kita 


Teuduek 'oh nan siblah rambat 
Lon hikayat nyang keudua 

Amma bakdu nyoe nyang baek 
That ceureudek nibak nyang ka 


Raja Bada rupa cantek 
Geudubang tarek hana ngon sa 
Ban jideungo suara deumpek 
Jitarek busu teumaga 


Jimat di wie peudeueng leuntek 
Nyang baek ulee suara 

Rakanpi jroh sabe sabe 
Banduajih sang geujangka 


Umu baro sang sirungke 
Sabe sabe muda muda 

Jiek cundrong santeut ulee 
Ek meuree-ree ban silaksa 


Saboh kawan siploh ribee 
Nyang jak dilee Raja Bada 

Di sinanpi hana lagee 
Meuhee-hee na dum geulawan 

Tuanteu Ali panglima prang 

ka mupandang ngon Raja Bada 
'oh ban leumah deuh jipandang 
Jibet manyang peudeueng raya 


Ban neukalon jikeumeung cang 
Neukheun rijang bek meuseunda 
Kafe paleh bek meuayang 
Nyang got riwang jakleh gisa 


Ban jideungo neuyue riwang 
Miseue biram jiek bisa 

Raja Bada that guransang 
Rimueng seudang bueh lagoena 


Tuanteu Ali panglima prang 
Peudeueng panyang hu ban sua 
Ban jikalon neukeumeung cang 
Jigrop manyang ban cempala 


Han jan leumah deuh tapandang 
ka meuriwang le bak nyang ka 
Nam tujoh seun meuulang-ulang 
Han ek keunong si ceulaka 


Hana saho tiwah meunang 

Sabe timang bak seunjata 

Ban neukalon han ek leukang 
Neukliek meudeungong that meutaga 


Na lhee ribee sigo neucang 
Nyang mumangpi na silaksa 
Tamse suwe meuhayak ulee 
Ladom lagee ureueng gila 


Neupet mata laju neucang 
Leupah jeumeurang dalam tantra 
Saboh sagoe hana lapang 
Dumnan neucang ka meulaksa 

Raja Bada that analan 
Jroh that rakan meuseutia 
Hana jarak bandum sajan 
Bitpi dumnan ka jirasa 


Saidina Ali nyang pahlawan 
Nyang le rakan Raja Bada 

Jiek cundrong jroh meurumpan 
Neudapan u dalam tantra 


Na lhee ribee rakyat neucang 
keumeung lawan blah utara 
Ban jikalon ka meuriwang 
Jiek reumbang Raja Bada 


Ateueh rimueng jimeukandran 
Nyang rakan di ateueh guda 
Teungoh jiek dum meureuntang 
Ban saboh blang sang ie raya 


Tuanteu Ali that guransang 

Maken neucang hana tara 

Ho neupeukeue abeh lapang 

Jiek meuguncang leubeh bak nyang ka 


Tamse angen larat laot 
Raya ngon cut hana bida 
Keu mate hana jitakot 
Keu mawot hana jikira 


Nyang mate tinggai di likot 
Miseue ribot jiek lanja 

Hana sidroe nyang na teumakot 
Jiek santeut dumji rata 


Rakyat muprang mupalot-palot 
Ban Iheueh meulet ngon cempala 
Uroe nyang trang nyum ka seupot 
Keulam-kabot miseue ka seunja 

Bak guda plueng that meukalot 
Abee jipot u antara 

Suara peudeueng bunyoe guroh 
Seun sireutoh rakyat fana 


Jiek laju hana teudoh 

Keunan jibloh lam seunjata 
Rotnoe cokma rotdeh camcoe 
Jimeukiloe hana reuda 


'oh meuteumee sabe beusoe 
Teubiet apui hu meunyala 
Rotdeh rotnoe hana peue kheun 
Meuron-ron seun-seun nam deupa 


Rotnoe kapak rotdeh busu 
Tadeungo pra-pru ban seulingka 
Rakyat mate dum teudu-du 
Jimeueundru hana reuba 


Hana sapeue teumakot kuyu 
Han sigeutu ate lia 

Deungon rakan kandum meulaku 
Le that bantu Raja Bada 


Rotnoe kapak rotdeh leumbeng 
Keutang-keuting teupeh mata 
Tuanteu Alipi sang gigeng 
Neugancang u teungoh laksa 


Neucang kafe neukeulileng 
Meupuseng-puseng bagoe jeureukha 
Raja Bada badan leunteng 

Rimueng kureng bueh lagoena 


Ban jikalon rot geunireng 
Jigrop leunteng pantah sigra 
Jimeusapat jak rot likot 
Ngon jeue kadot jigeulawa 

Tuanteu Ali roh lam peungeut 
Silap bacut ka meusingkla 
Ban jikalon ka meucarueh 
Jiek u ateueh na silaksa 


Tuanteu Ali neubeuet seuleusoh 
Lhee seun neupruh bak angeeta 
Deungon tulong Tuhan utoh 
Abeh luroh dum meuleua 


Tuanteu Ali jikeumeung poh 
Beusoe keuneukoh sahbat Saidina 
Nakeu rante nyan ube broh 
Rimueng nyang bueh ek neutampa 


Lagi raya gaseh Tuhan 
Ngon junjongan Nabi kita 
Han jitukri mita jalan 
Pahlawan Ali Murtala 


Ka jipeugah nyoeban akhe 
Binatang gle teuma teuka 
Jijak peungeut raja kafe 
Mangat ate dumji rata 


Surak deumpek jihei sare 
Jidong meuriti ban seulingka 
Raja Bada bri mufeuti 
Peulandok kance seuot sabda 


Nyang rot barat gajah balohan 
U timu nyan gajah singa 
Teungoh jiek dum meurumpan 
Sajan Sulotan Raja Bada 


Di timu laot uleue biram 
Seudong bangkong barat daya 
Teungoh jiek dum meureuntang 
Sang pupalang ban seulingka 


Siblah barat jen edeurang 

Di raja ngang hlah tungara 
Nyang di ateueh raja mambang 
Di barat nyan raja naga 


Sama teungoh tuanteu Ali 
Rakyat kafe ban seulingka 
Ban neukalon jroh meuriti 
Neutadi seun-seun:dibanja 


Han jeuet jiweh meusipade 
Abeh meugule dum meutimpa 
Nyang le mawot binatang gle 
Abeh mate dum meulaksa 


Bitpi dumnan ka hana le 
Meugantoe sabe laen teuka 
Han jan mate siteungoh bagi 
Ka jiili na Ihee laksa 


Meusigeutu hana sunyi 
Dumnan mate ka meulaksa 
Baranggasoe hayut ate 
Binatang gle le lagoena 


'oh neukalon tuanteu Ali 
Nyum-nyum han le Iheueh u lua 
Meuna tulong nibak Rabbi 
Neucang sabe miseue nyang ka 


Zulfaka peudeueng analan 

Di tangan neugisa-gisa 

Bitpi dumnan le angkatan 
Hana meuj an lheueh u lua 
Abeh neupoh dum neusimpan 
'oh mate nyan laen teuka 


Dumnan mate han jitakot 
Miseue ribot dum jiteuka 

Tuanteu Ali pantah ban ribot 
Meuhuet-huet sang bade raya 
Ho nyang neuse keunan neugrop 
sapat-sapat seun silaksa 


Nyang rot di nap mantong meukalot 
Di likot laen ka teuka 

Meusigeutu hana kuyut 

Nyan sa mawot ka meulaksa 


Rotdeh rotnoe jimeugrop-grop 
Nyum rasa sret bumoe donya 
Ngon jisurak rame-rame 

Jiek laen ban seulingka 


Hana putoh jihei sare 
Meugule-gule laju teuka 
Tuanteu Alipi han lale 
Neucang sabe hana reuda 


Zulfaka peudeueng meutuah 
Bak seumajoh sang geureuda 
Hana jan toe keunan musoh 
Di jeuoh sideh ka fana 


Cokma beusoe neumat siblah 
Nyang meugah na brat sigunca 
Baranggadum han ek jigagah 
Rimueng gajah dum neutampa 


Di sinoe baro meusinggah 

Sideh reubah seun silaksa 

Han jan meusurot meusilangkah 
Ban meurimbah ka seureupha 


Tuanteu Ali pantah han soe 
Neuseudoe seun-seun silaksa 
Hana teudoh sabe neucang 
Kafa jahnam le that fana 


Rakyat mate dum teupipoe 
Darah meulangoe ban ie raya 
Hana neueh uroe malam 
Minom makan tan neurasa 


Baranggajan sabe meunan 
Dalam kawan kafe ceulaka 
Rasulullah sinan sajan 

Bak uroe nyan buet neungaza 


Laen nibak nyan teuma rakyat 
Nyang le that Ahlon Asma 
Cokma apui bandum alat 
Masyil ngon Kabedpi sajan na 


Raja bada kafe laknat 

Han jikakot bube seuma 

Ban jikalon Nabi Muhammad 
Jipagat ban siseun lingka 


Jiek laju dum jikarat 

Jitiek ngon jrat ateueh Saidina 
Teukeudi Tuhan limpah kudrat 
Malaikat neujak publa 


Neucok batee Nabi neumat 
Lheueh meungucap istigfara 
Lheueh neupujee Allah Ahad 
Neusrom leugat hana reuda 


Keunong batee dum muphat-phat 
Kafe laknat le binasa 

Tulong Allah limpah kudrat 
Seubab mukjizat Nabi kita 


Nakeu baro keumeung sampoe 
Si di barat blah utara 

Na siteungoh ka beh jahnam 
Bak uroe nyan tamong agama 

Nyang ladom tem nyang ladom han 
Tan salahan bak calitra 

Teuduek siat nyang haba nyang 
Muwoe karangan binatang rimba 


Abeh jitaklok bandum keunan 
Bak junjongan Nabi kita 

Laen nibak nyan dum barangri 
Bak kafe mantong jimeutha 


Binatang gle nyang peuet gaki 
Jak bak Nabi laen hana 

Nyang jak dilee lem po waki 
Peulandok kance ureueng tuha 


Jipeuek seumbah hana sakri 
Siulah ri manusia 

Ban meuteumee deungon Nabi 
Jijunjong le sigra-sigra 


Nabiyullah ampon kami 
Baranggari tuha muda 
Raya salah lon bak Nabi 
Lom lagi ngon Tuhan Esa 


Neupeuampon ya habibi 

Di yup gaki ya meelana 

Teureutib meujeulih han lon tukri 
Binatang gle dalam rimba 


Tamse mante tren di gunong 
Hana keunong dum peukara 
Eleumee lon tan akai bingong 
Nanggroe tunong jeuoh banda 


Reusam nanggroe han teudapat 
Reusam adat han biasa 

Tuto gasa kalam singkat 
Ampon deelat barang sabda 

Teureutib meujeulih amat sangat 
Nabi Muhammad sang teurtawa 
Binatang gle teuduek di nap 
Jingadap bak Nabi Kita 


Jilakee ampon dum bak Nabi 
Sajan ile ngon ie mata 
Rasulullah seuot nyoeban 
Gata intan han le deesya 


Ban jideungo sabda Nabi 
Mangat ate dumji rata 

'oh Iheueh ampon nibak Nabi 
Binatang gle dum jigisa 


Teungoh jiwoe dum meuriti 
Tuanteu Ali kalon rupa 

Ban neukalon peulandok kance 
Neubeudoh le nemeung tampa 


Adat kon pantah di po waki 
Rab teukeudi hilang nyawa 
Ban jikalon that meuseuke 
Jipeugah le sigra-sigra 


Ampon tuanku binatang gle 
Bak Nabi ka ampon deesya 
Ban neudeungo Saidina Ali 
Mangkat ate suka cita 


Beukit meunan he po waki 
Raja kafe jak tangaza 
Meuhan katem peungon Nabi 
Kupoh mate bansineuna 


Teuma seuot le po waki 
Jibeuot le jaroe dua | 
Ampon tuanku nibak doli 


Bak kami ateueh jeumala 

Mata ate lidah bibi 

Jaroe gaki tuboh nyawa 
Hana patot lon meuungki 
Buet nyan neubri lon keurija 


Deungon tulong Poku Rabbi 
kafe 'asi kupoh fana 

Raja Bada kupoh mate 

Nyang meuungki keu Rabbana 


Meuhan jipateh Allah ngon Nabi 


kupoh mate bansineuna 
Meunan kalam di po waki 
Esok hari phon tamula 


Meuna umu Tuhan neubri 
Udep mate sajan gata 
Teutap sinan di po waki 
Tuanteu Ali teuma neugisa 


Neujak keudeh ubak Nabi 
Binatang gle neupeuhaba 
Abeh neupeugah awai akhe 
Lheueh nyan Nabi lakee do'a 


Beungoh uroe pagi hari 
Geuhei sare ek cong guda 
Geutamong lam tantra kafe 
Binatang gle sama-sama 


Nyang rot tunong tuanteu Ali 
Kabed ngon Masyil blah utara 
Laen nibak nyan malaikat 
Timu barat Ahlon Asma 


Geupeuek sigo dum meusapat 
Nabi Muhammad lakee do'a 
Sama teungoh kafe laknat 
Malaikat dum di lua 


93 


kilat peudeueng han jan tangieng 
Ngon leumbeng na dum bak nyang ka 
Tuanteu Ali rot geunireng 

Neutak meucring lhong di raja 


Raja Bada badan leunteng 
Ban gaseng pantah jigisa 
Adat kon na pantah jingieng 
Putoh keuieng meukhan dua 


Ban jikalon hana cakap 
Jikarat ngon silagoena 
Kafe paleh le that rakyat 
Sang kiamat bumoe donya 


Di dalam gohlom meugugat 
Jikarat laen di lingka 

Ban meuteumee deungo Kabed 
Jiintat sampoe u lua 


Leupah langsong troh u barat 
Meuhadap ngon Raja Bada 
Ban sare troh keunan ka rab 
liseumangat uleh raja 


Peurab keunoe wahe sahbat 
Na peue hajat lon ngon gata 
Padum lawet cre ngon teumpat 
Han teuingat le syeedara 


Pakon meunan tapeulaku 
Han ek taeu kamoe nyang na 
Ayah gata kon tarohan 
Sigeutu han ingat guna 


Hana tangieng sagai laman 
Pakon meunan akai gata 
Adat salah leubeh sikai 
Bek troh ajai tapoh fana 

Patot meunan tapeulaku 
Hana ingat keu guna-bina 
Peue nyang hajat tameunapsu 
He adoe po ulon peuna 


Kabed seuot teuma meunoe 
Tuhan sidroe amat kaya 
Beuthat kabri meuh sikatoe 
Hana keupeueku areuta 


Na kadeungo raja pindoe 
Kupeurunoe nyang seujahtra 
Meuhan kapateh Allah ngon Rasul 
Bak uroe nyoe kupoh fana 


Raja Khandak di meuligoe 
Kukoh takue sigo fana 

Ban jideungo tuto seungkoe 
Nyum ka tuloe lam teulinga 


Muka beungeh ate saket 
Dum geuceupet bak angeeta 
Raja Bada rimueng sulet 
Jitak meuglet le di muka 


Bek antara putoh kulet 
Meusaket han bak angeeta 
Meusigeutu hana saket 

Got that kulet meutheun raya 


Kabedpi meunan jicang bit-bit 
Jiboh euncit Raja Bada 

Jitak ulee jiproh bangkang 
Seun sigantang meuk teupanca 


Meubube broh hana leukang 
Kulet ceukang sang meulila 
Meusion ok hana lapang 
Geuliwang nyang na meuputa 

Hana saho talo meunang 
Pahlawan dua sabe sa 

'oh han ek le geumupioh 
Teubiet reuoh lam-lam mata 


Tuanteu Ali hana teudoh 

Teungoh meugeucoh neucang lanja 
Suara peudeueng meugeureupoh 
Di jeuoh sang geumpa raya 


U likot nap peudeueng pajoh 
Ulee putoh meugeugisa 
Tuanteu Ali meunyum leumoh 
Han ek le poh kafe that bha 


Blahdeh blahnoe geumupioh 
'oh nan teudoh siklep mata 
Tamse intan deungon pudoe 
Tamse putroe deungon raja 


Soe nyang deungo mangat asoe 
Meuduek adoe sang biula 

Raja Khandak kafe pindoe 
Jideungo bunoe mantong padra 


Jitren di rumoh lam meuligi 
Duek di bale sabe tuha 

Jiyue pileh nyang meusoe-meusoe 
Jiteubiet droe raja raya 


Na lhee reutoh uleebalang 
Tungang-tungang dum peurkasa 
Raja Khandak teubiet u blang 
Jipasang ateueh geureuda 


Sayeuep linteueng ban seulayang 
sang gambang di nanggroe diwa 
Gaki kuneng ban meuh mirah 
Paroh cidah ban suasa 

Matajih hu bandua blah 
Hana ubah bintang kala 
Rupa elok bangon cidah 
Siulah meureudu diwangga 


Gukee tajam dum peunyuko 
Bulee hijo sang mutiara 

Raja Khandak duek di baho 
Jibapo u dalam tantra 


Jipeh geundrang jipoh tambo 
Rakyat that le laksin laksa 
Raja suroh mupeurasan 
Peurmaenan meusuka-suka 


Ban jideungo suroh sulotan 

Peh bunyian hana reuda 

Kram-krum rotdeh tadeungo bunyoe 
Tam-tum rotnoe tadeungo subra 


Peurasan le meuribee bagoe 
Han tatupeue peugah rupa 
Dangdi nuri meunduli 
Hareubab bangsi ngon biula 


Peh ceuracap yup napiri 
Keucapi ngon gambang Jawa 
Ngon seurune ka meuti-ti 
Ngon napiri ka meu'a-'a 


Sangkaikala le cit meusu 
Ngon beureugu subra donya 
Banyak rupa le that lagu 
Peurasan le tadeungo subra 


Han tatu'oh peugah laku 
Meu'u-'u ladom meu'a-'a 
Saboh bangon jak ngon ulee 
Saboh lagee jak ngon dada 

Jimeugrop-grop meudilee-dilee 
Ulah lagee gajah meunta 

Sira jijak jimubareh 

Jipeueh beude bak dada 


Saboh bagoe jimeutangkeh 
Saboh lapeh jimeuen ganja 
Jimeurinthak rotdeh rotnoe 
Sira dum nyoe jimuwa-wa 


Jimeutop-top! ngon leumbeng beusoe 
Jilambong droe pura-pura 

Jisrom keudeh jisrom keunoe 
Jisambot ngon jaroe teuma 


Sira tinggong pru jitinjak 
Meuen galak muda muda 
Rotdeh rotnoe jimeulikak 
Jimeutak-tak pura-pura 


Ladom tajo jikeumeung tak 
Jitheun tumbak nyan jisangga 
Rakyat le that troh mubalak 
Jisurak bube geureuda 


Sideh geupreh sinoe geujak 
Meurumpak ngon Raja Bada 
Rakyat teudong dum meusigak 
Jisawak beude bak dada 


Ban meuteumeung ngon si manyak 
Raja Khandak ate suka 
Raja Bada tamse burak 
Jisawak ateueh jeumala 


Jiwa aneuk jicom bak dhoe 
Samlakoe beu mubahgia 

Bu meutuah he aneuk droe 
Jeh 'oh uroe cre ngon bapa 

Kukira aneuk gata han le 
Ka mate dalam prang raya 
Mantong umu hana mate 
Boh ate beu mubahgia 


Gata aneuk tangke ate 

Bu meusampe kupeulara 
Meuseulamat bak ulon nyoe 
Kumeukaoi bak beurahla 


Ban jideungo meunan bunyoe 
Jibeudoh rui Raja Bada 

Ngon pahlawan mangat asoe 
Jiek tanggoe dalam tantra 


Di likot nyan raja pindoe 
Bandua droe ngon aneukda 
Di sinoepi ka geugrak droe 
Sahbat Rasuli Nabi kita 


Deumpek surak rioh bunyoe 
Rotdeh rotnoe tadeungo subra 
Awai phon lheueh ali-ali 

Hana khali jigeulawa 


Rotdeh rotnoe bandua si 
Tadeungo ca-ci ban seulingka 
Lheueh nyan meugrup le jipeutoe 
Di jaroe peudeueng ngon cokma 


Tuanteu Ali teudong keudroe 
Hana sapeu neumeuhaba 

Kafe paleh keureuleng keunoe 
Jingieng geutanyoe ngon iku mata 


Ban neukalon got meujandreng 
Rot geunireng peudeueng neupuba 
Zulfaka beusoe seureuloe 

Miseue apui hu meunyala 

Hana jan rab troh jipeutoe 

Ban meureumboe ka binasa 
kafe paleh hana jitupeue 
Maken meutamah that angkara 


Nyang rotdeh baro neukaweue 
Nyang rot keue laen ka teuka 
Jiek laju dum meurui-rui 

Sang sungoe teuka ie raya 


Teungoh neupoh dum neukiloe 
Maken jilui lam seunjata 

Su beude tadeungo kram-krum 
Nyang meutum-tum sigo hana 


Rakyat mate han le meudum 
Reubah pam-pum ban seulingka 
Ban-ban keunong hana meunyum 
Miseue sidom laen teuka 


Ban mate nyawong hilang 

Laen datang leubah bak nyang ka 
Mate teutiek dum teugaleue 
Bulue-bulue raya-raya 


Kafe paleh maken that kheue 

Keunan jipeukeue dalam tantra 

Troh lom dudoe nyang kreueh iseueng 
Uleebalang saboh tantra 


Meugoh mate han jiriwang 
Jiceumeucang troh 'an seunja 
Meuntroe Hunak nan geurasi 
Panglima 'asi beuhe raya 


Ate beuhe that beurani 
Baranggakri han jitaba 
Jiek laju jikap bibi 
Tuanteu Ali jijak mita 

Dalam tantra wie ngon uneun 
Jisrom trang-treung jeue meulila 
Jijak rabong baranggari 

Sit teukeudi ka binasa 


Silap bacut hana meukri 
Keunong Masyil roh meusingkla 
'Oh ban jithee ka meukeumat 
Jikarat ngon abeh teuga 


Tamse eungkot keunong pukat 
Jigunto jrat leupah u lua 

Bitpi meunan gadoh ingat 

Yo meugap-gap leungo iungka 


Puleh bak nyan lom jitajo 
Maken beuhe nibak nyang ka 
Silap bacut ka teulanjo 
Jieumpu keunong keupala 


Jitak di ulee troh u baho 
Jitajo leupah u dada 
Badan beukah jih teupako 
Meuhambo di ateueh guda 


Teutap mate jih di sinan 
Kheundak Tuhan Po Nyang Esa 
Tinggal nanggroe gampong laman 
Kafe jahnam asoe nuraka 


'oh leueh mate meuntroe Hunak 
Raja Khandak lom meusabda 
Jinoe taek beu mubalak 
Deumpek surak lom tangaza 


Meukon meunan peunyum lon nyoe 
Rusak geutanyoe prang han padra 
Ban jideungo meunan kacak 

Teuma jisurak Raja Bada 

Jiek rakyat dum mupadoe 
Rotdeh rotnoe ban seulingka 
Sahbat Nabi sama teungoh 
Kafe peunoh dum di lua 


Geunta langet geunta bumoe 
Nyum Iham nanggroe siklep mata 
Rakyat le that miseue unoe 

Han tatupeue peugah rupa 


Tiba-tiba kheundak Tuhan 
Neupeutren yoh nyan saboh bala 
Jimeucang-cang sabe keudroe-droe 
Kafe pindoe seupot mata 


Nyang aduen jitak adoe 
Nyang parui jipoh teumuda 
Nyang dalem jipoh aduen 
Nyang keumuen jipoh apa 


Han jituri adoe aduen 
Beuhe geusuen hana bida 
Raja Khandak kafe pindoe 
Jimeucang ateueh geureuda 


Jicang rakyat dum kawom droe 
Siblah nanggroe rab seureupha 
Jidrop keudeh jidrop keunoe 
Meusoe-gumoe dalam tantra 


Raja Bada kafe bajeueng 
Ateueh rimueng jipoh lawa 
Hana jituri ureueng gampong 
Abeh jikeupong bansineuna 


Leupah u nap bacut jiplueng 
Meuteumeung ngon Ali Murtala 
Ban neukalon jroh samlakoe 
Neupeurunoe nyang seujahtra 

Na kadeungo raja pindoe 

Nyang got kawoe bak agama 
Meuhan kapateh Allah ngon Rasui 
Kukoh takue kah binasa 


Ban jideungo tuto seungkoe 
Jikheun meunoe sigra-sigra 
Beukit meunan wahe Ali 
Na lom lagi peugah lanja 


Na tatube thee buet teukeudi 
Di akhe kadang ngon gata 
Bek antara puntong lihe 

Bah mate hana kurela 


Bitpi meunan kupeugah kri 
Teutapi na bacut haba 
Beukit mate kee dalam jeurat 
Nyoe amanat kee bak gata 


Tiep-tiep raja dum teumpat 
Donya akhirat han meutuka 
Beukit mate gadoh adat 

Nyang pangkat mantong sit raya 


Beukit na aneuk meusiurat 
Keunan meuhad sret pusaka 
Baranggadum meusambat-sambat 
Nyang adat mantong sit raya 


Meukon meunan tatem pike 
Taba mate han sapeue na 
Bit takalon agama kale 
Meuhan meukri pat kurela 


Ban neudeungo tuto singke 
Tuanteu Ali beungeh raya 
Han jan jiweh meusipade 
Sinan mate le meutimpa 

Bek antara leupah jiplueng 
Meurimueng han jan jigisa 
Reubah sinan le teugageueng 
Sret seulinteueng hilang nyawa 


Teutap mate sinan layee 

Neukoh ulee ngon zulfaka 

Neucok ate neubri keu asee 

Lheueh nyan neuseubee ngon zulfaka 


Teuduek siat "oh na dilee 
Laen lagee lon calitra 
Meulagee sot hana meukri 
Bah lon cuba ci balek lagee 


Banja wajeb miseue nyang ka 
Banja dua miseue dilee 
Tamse haba ureueng tuha 
Meugot rupa keunong lagee 


Kadang makmu le areuta 

Hana reuda teuka jamee 
Untong-untong jeuet keu raja 
Buet Allah Ta'ala soe tube thee 


Bahkeu dumnan dua banja 
Meule haba gadoh lagee 
Teutap mate Raja Bada 
Raja raya hana jithee 


Eok E 

VI. TREN UJEUEN BATEE PADEE UBENA 


Mantong sinan dalam tantra 
Goh jigisa meuhad teuntee 
Po tallah bri peutren bala 
Ateueh raja kafe asee 


Hana teudoh sabe teuka 
Seubab mulia that pangulee 
Tulong Tuhan Po Nyang Esa 
Neubri teuka ujeuen batee 


Sret di mayang raya raya 

Ube raga asoe teungoh Ihee 
Han jan Jiplueng meusideupa 
Abeh ceulaka dum meuseubee 


Hanco ulee beukah jungka 
Troh bak dada ujeuen batee 
Leubam-leubum ban seulingka 
Hana reuda sret meuree-ree 


Ladom keunong di keupala 
Ladom muka ka beukah Ihee 
Ladom keunong meukhan dua 
Patah ngon pha meukhan singkee 


Darah ile ban ie raya 

Hanyot guda dum meuree-ree 
Kafe paleh sosah raya 
Seubab hana pat meusilee 
Han jitukri mita bicara 

Palet ija nibak ulee 

Ladom seuon peurise raya 
Asai meuka teutop ulee 

kupiah peurise di keupala 
Beukah dua jeuet keu abee 
Bitpi dumnan ka jirasa 
Han cit lia kafe asee 


Jiek laju keunan lanja 
Dalam tantra dum jikajee 
Kafe paleh pungo gila 
Abeh ceulaka seudee-ratee 


Han tatudum ujeuen raya 
sret u donya dum meuree-ree 
ladeungo sang pande teumpa 
Meunan suara keuta-keutee 


Saboh bangon sang su nuga 
Saboh rupa sang su palee 
Keutam-keutum hana reuda 
Keunong di muka aneuk batee 


Rakyat mate le lagoena 
Khieng donya han ek tatubee 
Siuroe-uroe siploh laksa 
Hana reuda sabe layee 


Darah ile silangoe guda 
sang kuala taeu lagee 
Bangon tamse laot raya 
Jeuet taba kapai meuribee 


Mate sabe hana reuda 
Seureupha na ka bulueng lhee 
Nyang mate dudoe takira 
Nyang luka ulon peuteuntee 


Nyang capiek na siploh laksa 
Nyang buta na Ihee ploh ribee 
Han ek jitheun le jimeutha 
Teuma jibungka dum meuree-ree 

Ladom jiplueng dalam rimba 
Lop lam guha padok ulee 
'oh meuteumee kayee raya, 
Jidong lingka di peureudee 


Peurintah Allah Tuhan Esa 
Lheueh nyan teuma reubah kayee 
Ateueh kafe dum meureula 

Abeh bungka dum meuree-ree 


Tamse bade angen raya 

Meunan rupa taeu lagee 

Reubah kram-krum ban seulingka 
Hana reuda su meu'ee-'ee 


Ateueh kafe dum meugeundrz 
Seun silaksa jih meuseubee 
Han jitukri pubicara 

Abeh daya jipeulagee 


Saboh kawan lop lam guha 
Kira-kira na lhee ribee 
Hana sidroe jiteumee lop 
Abeh jigruep uleh bate 


Tinggai sinan dalam geugop 
Sigo mawot ban Ihee ribee 
Laen nibak nyan batee cut-cut 
Leubab-leubub ateueh ulee 


Patah gaki puntong teuot 

Nyang ladom sret singkee-singkee 
Jijak u nap roh u likot 

Kafe kutok abeh seudee 


Meugaki han jan jibeuet 
Meurungkot sinan ka layee 
Tamse angen barat laot 
Leugab-leugub aneuk batee 

Nyang le mate sret lam urong 

Bak meukong-kong keunong batee 
Patah keuieng reuloh idong 
Ladom puntong takue ulee 


Ladom rakyat plueng u gampong 
Jijak kalon pat meusilee 
Jimuplueng-plueng ruho'p idong 
Ka meukong ngon-ngon meulintee 


Maseng-maseng peulheueh untong 
Peulheueh nyawong bek meuseubee 
Ladom ka troh yup seurayueng 
Nyang tudong mantong bak ulee 


Raja Khandak kafe bajeueng 
Dalam leusong jisak ulee 
Jikira mangat troh u gampong 
Maken tutong nibak dilee 


Ladom u rumoh jimeuplueng-plueng 
Sret bak rinyeun patah singkee 
Nyang di rambat plueng u anjong 
Bak meukong-kong beukah ulee 


Rakyat mate han payah cang 
Sinan seulinteueng abeh layee 
Nyang le mawot sret di para 
Siti Mama beukah ulee 


Rakyat mate dum meulaksa 
Bah lon cuba bileueng ulee 
Adat tahisab pura-pura 

Na sigunca sireutoh ribee 


Lam riwayat meunan meuteumeung 
Leubeh kureueng han troh eleumee 
Padum lawet meunan macam 
Teuma leueueng bube gutee 

Nakeu baro keumeung leueueng 
Kafe bajeueng mita lagee 

Raja Khandak yue keurija 
Tulak bala ujeuen batee 


Lheueh khanduri tulak bala 
Woe lam kuta dum meuree-ree 
Teutap sinan dalam kuta 
Ngon lasyeuka muploh ribee 


Hana Jiteubiet le u lua 
Jimeutha lam kuta batee 
Dumnan mate ka meulaksa 
Maken that kha nibak dilee 


Raja Khandak raya tantra 
Dumnan bala hana jithee 
Kutaji kong hana padan 
Barangsoe tan na kuasa 


Meukon tulong nibak Tuhan 
Meulaenkan Ali Murtala 
Meusoe laen bah pahlawan 
Sep ngon rakan dum lasyeuka 


Baranggasoe gadoh agam 
Ngon meuriam bube-be raya 
Geureuda Kafe Geumpa Alam 
Jicuram babah u lua 


Di babah rot Tupe Beuradu 
Meujampu lila teumaga 
Ngon aneuk hana jeuet taeu 
'oh jimeusu geunta donya 


Nyang rot baroh Dagang Rumpong 
Nyang rot tunong jiboh suda 
Nyang rot barat Iku Lutong 
Mupayong asap keulua 

Rot timu meuriam gamboh 
Na Ihee reutoh saboh banja 
Watee meugriet teuka musoh 
Siga jicoh ban seulingka 


Nyang beude cut hana peue kheun 
Han soe tudum boh had hingga 
Lon peugah beu abeh mufom 
Maklum kawom tantra raja 


Teuduek siat nyan haba nyan 
Muwoe karangan Nabi kita 
Tuanteu Ali lon boh sajan 
Nyang pahlawan that peurkasa 


Teungoh geuek dum meurumpan 
Geusurak ban teuga raya 

Tulong Tuhan limpah kudrat 
Troh keunan rab gaki kuta 


Ban jikalon sahbat Nabi 
Kafe 'asi that guranta 

Raja Khandak ate sosah 
Sinan reubah saket ulee 


Bak siuroe eh teuhanta 
Putroe muda jak mueng ulee 
Nyankeu ibu Raja Bada 
Nyang ceulaka masa dilee 


Jipeuek seumbah ubak raja 
Ngon suara jroh that lagee 
Tuto mameh na dum saka 
Ngon gula saboh teurajee 

Sira jimoe ngon ie mata 

Sret bak dada dum meuree-ree 
Ampon tuanku di jeumala 

Ho aneukda bungong keumbee 

Masa dilee lon eu dua 
Jinoe hoka pat meuseubee 
Saleh mate Raja Bada 
Dalam tantra ka meusilee 


Meunan meunyum po meukuta 
Pakri daya jinoe lagee 

Meuka mate Raja Bada 

Tinggai gata han soe malee 


Ban nyang kukheun po meukuta 
Hana meutuka bube gutee 
Meukon meunan taeu teuma 
Taboh tuba lam babah kee 


Ban jideungo raja raya 

Tumbok dada antok ulee 
Neumeung top droe ngon seunjata 
Pura-pura di ulee-ulee 


Jipoh-poh droe sare subra 
Putroe muda kalon lagee 
Ban jikalon rab ceulaka 
Teuma jiwa jipeusilee 


Jimeulawan han peue peugah 
Teuma reubah lam peulangkee 
Raja Khandak teungeut indra 
Putroe muda nyang mueng ulee 


Jiploh ngon ok jipot dada 
Ngon ceumara that mangat bee 
Putroe teuma leubui mata 
Bandua sinan teuadee 


Putroepi cut mantong muda 
Ube hawa jipeulagee 

Umu lhee uroe teungeut indra 
leuma jaga kafe asee 

'oh teukeujot kafe 'asi 
Sahbat Nabi ban seulingka 
Ngon angkatanji ka ase 

Yue tet beude ban seulingka 


Hana teudoh sabe jicoh 

Jitot sunggoh beude raya 
Nyang beude cut han ek peugah 
Jitadah babah dum u lua 


Jimeugrop-grop sira mubeude 
Jikheun ka mate ureueng di lua 
Di luapi han peue pike 

Geuek sabe dalam kuta 


Boh beude po miseue unoe 
Hana sidroe na binasa 

Hana saboh keunong asoe 
Tuhan sidroe nyang peulara 


Geuek laju rotdeh rotnoe 
Banpeuet sagoe ka geulingka 
Raja Khandak teutop ulee 
Meunyum layee sang ie muka 


Han jitukri mita lagee 

Kafe asee sosah raya - 

Jicok kayee ka roh batee 
Peue meuteumee srom u lua 


Jicok tanoh roh seulungkee 
Seudee-ratee pungo gila 

Ngon mukjizat Nabi Muhammad 
Kafe laknat ate lia 


Tuanteu Ali nyang that kuat 
Neukarat bak pinto kuta 

Di kafepi keunan mundo 
Bak pinto keunan jimeutha 

Tuanteu Ali sang-sang tuloe 
Ka neueumpoe pinto kuta 
Pinto hanco rakyat bicah 
Mate patah na silaksa 


Ban neukalon ka teupeuro 

Neulalo leupah lam kuta 
Peudeueng zulfaka neumat di Jaroe 
Ka neuseudoe seun-seun silaksa 


Teungoh neupoh dum neukiloe 
Meuteumee ngon raja raya 

Ban neukalon kafe pindoe 
Neukheun meunoe sigra-sigra 


Kadeungo lon peugah jinoe 
Kupeurunoe nyang seujahtra 
Nyang got jinoe lon peugah trang 
Jinoe kaulang bak agama 


Ban jideungo tuto seungkoe 
Jikheun meunoe sigra-sigra 
Adat kayue masa dilee 
Kadangpi mee kutern rela 


Jinoe han kutem kah peulaku 
Bah beu sulu kee ka tuha 
Rakyat ka mate kee ka malee 
Patotkeu mee kah keu bela 


Tuanteu Ali meunyum marah 
Muka juah jiek bisa 

Han jan abeh Iheueh jipeugah 
Neueumpah ngon cokma raya 


Han jan Iheueh jicok langkah 
Sinan reubah le meutimpa 
'oh Iheueh mate raja kafe 
Geutamong le dum lam kuta 

Sahbat muhajir ngon ansari 
Laen lagi bansineuna 
Teuduek haba sahbat Nabi 
Meuulangi keu putroe muda 


Ban jideungo tan le suami 
Jibeudoh le jak peunyata 
Ban jikalon bit ka mate 
Jimoe sabe limpah dada 


Jimueng ulee jiwa gaki 
Putroe siti sangat rugha 
Hana teudoh jimoe sabe 
Sajan ile ngon ie mata 


Suara mangat tiwah bangsi 
Meujan-jan ri sang biula 
Ulah bangon budiadari 
Sang-sang mise anek indra 


Bak mubae jroh that lagam 

Meunoe macam phon jimula 

Bukon sayang kukalon mancang 
Teungoh meudulang reubah meutimpa 


Keupeue guna tinggai sarang 
Tan sigupang le hareuga 

'oh kuingat bukon sayang 

E buleuen trang gata bungka 


Bukon sayang kukalon bintang 
Tujoh sikarang di langet donya 
Han jan leumah deuh kupandang 
Ka leukang sang broh lam mata 


Bukon sayang bungong geutoe 
Ayeuen jaroe maen mata 
Meuka mate bintang cof uroe 
Tinggai putroe keupeue guna 

"oh kuingat bukon rugoe 

E samlakoe lon han taba 
Bukon paleh tameh sagoe 
Han got uroe jipheuet rungka 


Keupeue guna raya meuligoe 
Meutan bajoe reubah meutimpa 
Bukon sayang putik labu 
Bungong meulu bungong seulanga 


Meuka mate bintang timu 
Tinggai leupu keupeue guna 
'oh kuingat bukon rugoe 
Pakon samlakoe lon han taba 


Bukon sayang kukalon pade 
Jipot angen gle reubah meutimpa 
Masa dilee hana tom cre 

Nyoe hana le kueu rupa 


Bukon sayang bungong sirungke 
Sret meugule dalam tika 

Raja Badapi hana le 

Ka jimate sajan gata 


'oh kuingat bukon reule 
He boh ate pakri daya 

'oh kuingat weueh that ate 
Ka mate sigo bandua 


Bukon sayang minyeuk simplah 
Di dalam klah ro u lua 

Bak kukira aneuk meutuah 
Mate nang mbah tinggai gata 


'oh kuingat bukon teulah 

Rasa reuloh langet donya 
Bukon sayang bungong sirunoe 
Putoh taloe sret meutia 

"oh kuingat bukon rugoe 
Bandua droe sigo hana 
Haba meuawo bahle 'oh noe 
Meule bak nyoe hana gura 


Teuduek 'oh nan dilee siat 
Muwoe riawayat keu Nabi kita 
Tulong Tuhan Po Nyang Ahad 
Ka seulamat nibak mara 


Lhee reutoh droe nyang na syahid 
Seubab mukjizat Nabi kita 
Meunan meuteumeung lam riwayat 
Tuhan halarat thee sibeuna 


Nyang rot kafe han peue peugah 
Miseue ulah ta un raya 

Meunan kata saheb kisah 
Teutapi Allah thee sibeuna 


Amma bakdu teuma akhe 
'oh Iheueh mate raja ceulaka 
Bandum rakyat sosah ate 
Peue jeuet mate po cut raja 


Jimupakat bandum sare 
Agama kafe takeulua 

Bak lon sidroe meunan pike 
Meuhan mate geupufana 


Seuot bandum teuma dudoe 
Nyokeu meunoe ban kheun gata 
Teuduek 'oh nan kafe pindoe 
Nabi geutanyoe neumeusabda 


Neuyue seutot dum sinaroe 
Ureueng nanggroe tuha muda 

Abeh jiwoe dum sinaroe 

Ureueng nanggroe tamong lam kuta 

Hanyot bangke hana bagoe 
Jieu ka doe bangke dumna 
Teuma jijak dum sinaroe 

Lagee bunoe dum seureuta 


'oh sare troh ubak Nabi 
Jicom gaki dum seumua 
Teumakot that hana sakri 

Keu Saidina Ali nyang murtala 


Lheueh nyan Nabi neupeuislam 
Inong agam dum seureuta 
Ngon beureukat juho alam 
Abeh tamong dum agama 


Abeh Islam ureueng nanggroe 
Geuboh gantoe raja raya 

Kabeh ngon Masyil peugot nanggroe 
Bandua droe mat neuraca 


Saboh geuboh peurdana meuntroe 
Nyang sidroe geuboh keu raja 
Beukit meunan lon peugah soe 
Nyankeu Masyil geuboh peurdana 


Teutap sinan bandua droe 
Muda samlakoe mat neuraca 
Neucok rampasan lam meuligoe 
Intan pudoe ngon meutia 


Alat raja alat putroe 

Dum sinaroe han ek kira 
Laen nibak nyanpi le bagoe 
Han tatupeue peugah rupa 


Ngon dendayang dum sinaroe 
Ngon sambinoe dara dara 

Meuh ngon pirak intan pudoe 
Abeh dumpeue neupeujeumba 

Ladom neubri keu ureueng nanggroe 
Tinggai keu droe dua bara 

Laen nibak nyan dum sinaroe 
Neujok u jaroe Raja Muda 


Neujok bak tangan muda samlakoe 
Lheueh nyan neuwoe Nabi kita 
Deungon peurasan le that bagoe 
Ireng sinaroe rakyat lingka 


Galak ate bandum rakyat 
Ka seulamat nibak mara 
Sira geujak mupeurasan 
Ngon bunyian sangat gubra 


Padum lawet geubeurjalan 
Sampoe tuan Nabi kita 

Troh u Makah Nabi neuwoe 
Ureueng nanggroe nyang di sana 


Ka jiteubiet dum sinaroe 

Jak mat jaroe Nabi kita 

Lheueh meuteumee bri horeumat 
Woe Muhammad u rumoh tangga 


Teuma laen bandum rakyat 
seujak intat troh u tangga 
Lheueh nibak nyan teuma dudoe 
Nabi geutanyoe lom meusabda 


Neupeugah bak ureueng nanggroe 
Jak gata woe dum tagisa 
Neupeugah bak ureueng nanggroe 
Kafilah woe bak Prang Bada 


Hoka gata bandum jinoe 

Maseng jak woe nyan u tangga 
Maseng-maseng woe u teumpat 
Tinggai Muhammad nyan di sana 

Alhamdulillah 'oh noe tamat 

Buet Muhammad prang ngon Bada 
ka Tuhan bri nyan seulamal 
Tulong halarat Tuhan Esa 


Uroe Sabtu lon peutamat 
Watee meuhad bak pukoi sa 
Dumnan teungku lam naseukah 
Ulon tamah bacut haba 


Bukon sayang pucok lipah 
Cabeueng reubah dalam pade 
Ulon tuan sangat sosah 

Bala Allah sabe-sabe 


Tiep-tiep thon kheundak Allah 
Teuka sosah he boh ate 

Di gop makmu kaya limpah 
Aneukjih sah udep mate 


Nama ulon han lon peugah 

Brok meuleumpah lom meukude 
Nyankeu seubab han lon peugah 
Malee babah sabe-sabe 


Kareuna lon nyang hina that 
Ureueng seumurat he cut kande 
Nama gampong dek meutuah 
Geupeugah nan Leubok Tuwi 


Baroh bacut Jungka Gajah 

Lheueh nyan sudah gampong kami 
Paya Itek teumpat nang mbah 

'oh nan sudah haba ini 


— TAMAT — 

